text:
जिनगी जीये के रहस्य : महाशिवरात्रि
देवता मन के देव महादेव ला प्रसन्न करे खातिर महाशिवरात्रि के परब हा सबले बड़े परब माने जाथे। वइसे तो बारो महिना अंधियारी पाख के चउदस के रात हा शिवरात्रि के रात कहाथे फेर फागुन महिना के अंधियारी पाख के चउदस के रात हा महाशिवरात्रि कहाथे। ए महाशिवरात्रि के परब हा परमपिता परमात्मा शिव के अवतरन के रात माने गे हे। गरुड़ पुरान, स्कंद पुरान, पद्म पुरान, अग्नि पुरान मन मा ए महापरब के महत्तम के वर्णन हावय। भगवान शिव के ए पावन परब मा वरत, उपास रखे ले काम, क्रोध, लोभ, मोह जइसन बिकार मन ले मुक्ति देके परमसुख, शांति अउ एश्वर्य मन के प्राप्ति होथे।
हमर वेद पुरान मन के हिसाब ले ए दिन भगवान भोलेनाथ हा सागर मंथन ले निकले कालकूट नाव के जहर ला जनकल्याण खातिर पिये रहिन। ए जहर हा सागर मंथन मा अमृत ले पहिली निकले रहिस। ए भयंकर कालकूट जहर हा सरी संसार ला समाप्त कर सकत रहिस। सरी संसार ला बचाये बर भगवान भोलेनाथ हा बड़ सिधवा अउ भोलापन ले ए जीवलेवा जहर ला अपन कंठ मा धारण करीन अउ नीलकंठ कहाइन। जीवलेवा जहर के पिये ले शिशशंकर के शरीर के ताप हा सरलग बाढ़े ला धर लिस। इही ताप ला जुड़ुवाय खातिर शिवलिंग उपर सरलग जलधार डारे के परम्परा शुरु होइस हे। जल अभिसेक ले शिवजी ला ठंड़ई मिलथे। जुड़वास करइया जम्मों जीनिस के शिवलिंग मा अरपन करना शुभ माने जाथे। जौन भगत मन हा सरलग शिवलिंग मा जल अरपन करथें वो मन ला सुख-शांति अउ आनंद मिलथें।
कतको गियानी-धियानी मन के कहना हे के ए दिन शिव अउ देवी पार्वती के शुभ बिहाव होय रहिस हावय। एखरे सेती आज के दिन कतको जघा मा भगवान शिव के बरात बड़ धूमधाम ले निकाले जाथे। शिव बिहाव के उत्सव ला बड़ उछाह के संग महा उत्सव के रुप मा मनाथे। ए संसार के सबले अलग अउ अलौकिक बिहाव शिव पार्वती के बिहाव के उत्सव ला माने गे हावय। देवी पार्वती के महतारी बाप हा ए बिहाव ला संसार के सबले बड़े महा बिहाव बनाय खातिर कोनो कसर नइ छोड़ना चाहीन। सरी संसार भर ला नेवता भेजे गीस। देवी-देवता, ऋषि-मुनि, सरी नदियाँ-पहाड़ मन ला नेवता नेवतीन। बिहाव के तियारी अउ सजावट विश्वकर्मा जी ला सौपें गे रहिस। फूल, कली, तोरन, कमल, आमापान, केराडार ले सरी सजावट करे गिस। सबले सुग्घर ऊँच जघा दूल्हा राजा बर रखे गिस। सरी देवी-देवता मन हा पहिली ले आके अपन-अपन जघा अउ आसन मा विराजमान होगे रहीन। सबला अगोरा रहिस हे दूल्हा बने शिवजी अउ ओखर बरतिया मन के। नियत समय मा बरात आगे, राजा हिमवान अउ रानी मैना भगवान शिव के अलौकिक रुप ला देख के अकचका गे। भगवान शंकर के माथा मा दूज के चंदा मुकुट बनगे, तीसर आँखी हा सुग्घर माथा के गहना बनगे। कान के तीर मा लपटे साँप मन हा कान के करनफूल (कुण्डल) बनगे, घेंच मा लपटाये नागराज हा कंठहार बनगे। सरी देंह मा चुपराये भभूती राख हा ममहावत चंदन के लेप बनगे। बघवा के छाला हा रेशमी कपड़ा बनगे, भगवान शिवशंकर हा अपन सादा बइला मा बइठे सबले सुग्घर दिखत रहीन।
सरी संसार ले आये बरतिया मन हा हाँसत, गावत, नाचत अउ डमरु, दुन्दुभी, शंख बजावत बरात मा शामिल होइन। सरी जीव-जन्तु, भूत-पिशाच, बइहा-भूतहा मन अपन पालक पशुपतिनाथ के बिहाव मा बड़ उच्छल मंगल के संग संघरे रहीन। शिवबिहाव मा जुरियाय जम्मों बरतिया मन के वर्णन मोर कवि हिरदे हा अइसन करे के प्रयास करे हावय।
शिव बिहाव के बरतिया वर्णन (सरसी छंद)
बिकट बरतिया बिदबिद बाजँय, चाल चलय बेढ़ंग।
बिरबिट करिया भुरुवा सादा, कोनो हे छतरंग।।
कोनो उघरा उखरा उज्जट, उदबिदहा उतलंग।
उहँदा उरभट कुछु नइ घेपँय, उछला उपर उमंग।
रोंठ पोठ सनपटवा पातर, कोनो चाकर लाम।।
नकटा बुचुवा रटहा पकला, नेंग नेंगहा नाम।
खरभुसरा खसुआहा खरतर, खसर-खसर खजुवाय।
चिटहा चिथरा चिपरा छेछन, चुन्दी हा छरियाय।।
जबर जोजवा जकला जकहा, जघा-जघा जुरियाय।
जोग जोगनी जोगी जोंही, बने बराती जाय।।
भुतहा भकला भँगी भँगेड़ी, भक्कम भइ भकवाय।
भसरभोंग भलभलहा भइगे, भदभिदहा भदराय।।
भकर भोकवा भिरहा भदहा, भूत भसड़हा भरमार।
भीम भकुर्रा भैरव भोला, भंडारी भरतार।।
मौज मगन मनमाने मानय, जौंहर उधम मचाय।
चिथँय कोकमँय हुदरँय हुरमत, तनातनी तनियाय।।
आसुतोस तैं औघड़दानी, अद्भूत तोर बिहाव।
अजर अमर अविनासी औघड़, अड़हा अमित हियाव।।
शिव बिहाव के ए सुग्घर दृश्य मा एक खास संदेश ए छिपे हे के ए सरी संसार मा अकारथ कुछुच नइ हे। प्रकृति के रचना मा अइसे कुछू काँही नइ हे जौन हा अबिरथा हे, अकारण हे। प्रकृति मा सबके महत्तम हे फेर चाहे वो हा जीव-जंतु, साँप-बिच्छी, धतूरा-भाँग, जहर-महुरा, पाना-पथरा, राख-धुर्रा, भूत-प्रेत, जकला-पगला जइसन जीनिस होवय। एखर एक संदेश एहू हे जेखर कोनो नाथ नइहें, जौन अनाथ हे, जेला ए संसार मा कोनो मानय, ना भावय अइसन मन ला शिवजी अपन संग मा राखथे, पोटारथे।
ए अद्भूत अउ अलौकिक बिहाव के रचना पालनहार भगवान विष्णुजी हा करे रहीन। दुल्हीन महादेवी पार्वतीजी के भाई भगवान विष्णुजी जी ला माने जाथे। ए बिहाव के अघुवा भगवान विष्णुजी हा हरय। विष्णुजी हा संरक्षक घलो हरँय। ए मन हा जानथे के जब तक भगवान शिव हा तपसी रुप मा रही तब तक ए सृष्टि ला उदासी अउ विनाश ले बड़भारी खतरा हे। एखरे सेती शिवजी ला संसारिक मोह-माया कोती आकर्षित करे के सख्त जरुरत हावय। एखर बर शिवजी के बिहाव देवी पार्वतीजी ले होना खच्चित हावय। महाशिवरात्रि के दिन विष्णुजी के अगवानी मा आज शिवजी हा तपसी के चोला ला तियाग के सुग्घर दूल्हा के भेस धरे हे। वोहा शिव ले शंकर बनत हावय। एखर अर्थ हे के भगवान भोलेनाथ दुनियादारी के रद्दा मा चले खातिर तियार हे।
शिवजी हा अपन सुवारी ला भरपूरहा मान-गौन दीन हे। अपन सुवारी ला बरोबर के दरजा दीन हे, सुवारी के सरी इच्छा के के सम्मान करीन हे। अमर होय के रहस्य ला घलाव बताइन हे। अइसन मा जौन हा अपन सुवारी के मान नइ करय ते मन कइसे अपन आप ला शिवभक्त कही सकथे।
शिवजी अउ पार्वतीजी के बिहाव हा ए संसार ला एक सुग्घर शिव संदेश देथे। शिवजी के जिनगी हा ओखर असल संदेश हरय। शिवजी जगत के जरुरत के हिसाब ले काम ला करथें। वो मन जोगी अउ तपसी हे तभो बिहाव करथे अउ वोला आदर्श रुप मा निभाथें। शिवजी देखाथें के ए जग ले भागे बिन भौतिक अउ अध्यात्मिक जगत के बीच मा संतुलन कइसे बनाये जा सकथे। एला संसारिक बँधना मा बँध के कइसे अध्यात्मिक रहे जा सकथे।
ए प्रकार महाशिवरात्रि के जिनगी मा बड़ महत्तम हावय। सिरिफ पूजा-पाठ, उपास-धास अउ अराधना के परब ले जादा जिनगी जीये के असल अउ सरल ढ़ंग ए महापरब हा सरी संसार ला सीखोथे। हमन ला चाही के ए महाउत्सव सार संदेश ला जिनगी ला उत्सव बनाय मा सदुपयोग करना चाही।
कन्हैया साहू “अमित”
शिक्षक-भाटापारा (छ.ग)
संपर्क 9753322055
9200252055


c: text/html

text:
छॉलीवुड समाचारताजा समाचार
मोर जोड़ीदार ल हाथों-हाथ लिस दर्सक मन …..जबरदस्त एक्शन व लव स्टोरी ले भरपूर हे फिलिम ह
क्रांति अउ दिलेश के अभिनय ल सराहीस तो छत्तीसगढ़ी इंडस्ट्री ल मिलिस बली के रूप म एक नवा विलेन
रायपुर। एन. माही फिल्मस् के बैनर तले बने छत्तीसगढ़ी फिल्म मोर जोड़ीदार ह दर्सक मन ल अपन ओर खींचे म कामयाब होगे । चार दिन पहिलि रिलीज होय ये फिलिम ले देखे बर सिनेमाघर मन भीड़ देखे जा सकत हे। येखर ले पत चलथे कि मोर जोड़ीदार ल दर्सक मन के काफी अच्छा रिस्पांस मिलत हे। फिलिम के स्टोरी लइकापन के अटकन मटकन दही चटाका ले सुरू होथे। जेमा गुड्डा-गुड्डी के सादी ल सुग्घर ढंग ले फिलिमाय गेहे। फिलिम ल कलाकार मन के एक्टिंग, संगीत, एक्शन अउ सिचुवेशन के चलते अपार सफलता मिलत जात हे। कहे बर तो प्रोड्यूसर मोहित साहू के पहिलि फिलिम हे। लेकिन जे दमदारी ले नवा तकनीक व बढ़िया लोकेशन बर पइसा पैसा खरच करिस हे, तेला देख के नई लगय कि नवा नवा प्रोड़यूसर बने हे। लगत हे उमन अउ उंखर प्रोडक्शन कंपनी अउ ह छत्तीसगढ़ी फिलिम इंडस्ट्री ल आगे बढ़ाए म महत्वपूर्ण भूमिका निभाही। एती फिल्म के डायरेक्टर भूपेन्द्र चंदनिया के घलो मोर जोड़ीदार ह पहिली फिलिम हे। फेर उंखर निर्देसन म कसावट हे । ये कहि सकत हन कि दो नवा नवेले निर्माता- निर्देसक मन ह दर्सक ल एक मनोरंजक फिलिम दे हे।
फिलिम म रजनीश झांझी बढ़िया अदाकारी देखे बर मिलही। उमन ह दाऊजी के भूमिका जान डाल दे हे। नायक कबीर के दाई यानी पूनम त्रिपाठी घलो अपना रोल ल बखूबी ले निभाय हे। एती सरला सेन घलो नायिका के दाई ठकुराइन के रोल म न्याय करत नजर आइस। शैलेंद्र भट्ट टकला कॉमेडियन के रूप म अपन रंग जमात हे। रोमांटिक हीरो मन कुरैशी ह पहिली बेर एक्शन हीरो के रूप म नजर आइस । दर्सक मन उंखर एक्शन ल काफी पसंद करत हे। सबले बढ़िया बात ये हे कि उमन अपन डांस ले लोगन के दिल म समागे। कइठन दृश्य मन म जानदार अभिनय करे हे। नवा हीरो के रूप म इंडस्ट्री ल दिलेश साहू जइसे ह चाकलेटी नायक मिल गेहे। फिलिम म उंखर बोले संवाद नइ तो निपटा देहु पल म लगन के जुबान म चढ़त जात हे। उंखर हीरोइन के संग ट्यूनिंग अब्बड़ सुग्घल लगे हे।
देखे जाय तो कई लोगन के मोर जोड़ीदार ह पहिलि फिलिम हे। जेमा हीरोइन अनोखी लो सामल हे। पहली फिल्म म उंखर अदाकारी बतात हे कि रोल ल निभाय बर जीतोड़ मेहनत करिस हे। दूसर नायिका माही के सुंदरता ल दर्सक मन अपन जेहन म याद रखही। सबले बढ़िया रोल क्रांति दीक्षित कर हे। कहे जा सकत हे कि छत्तीसगढ़ी फिलिम इंडस्ट्रीज एक नवा खलनायक मिल गेहे। बलि को रोल ल रंगमंच के काबिल कलाकार दीक्षित ह अपन सानदार भाव भंगिमा के चलत लोगन के दिल म जगह बना डाले हे। ये फिल्म के बाद ओला कई फिलिम मिलही। बाल कलाकार मन के अभिनय स्वाभाविक अउ बढिय़ा हे ? फिलिम के अन्य कलाकार मन ह अपने किरदार ल बखूबी से निभाय हे। मोर पड़की रे परेवना ह लोगन के जुबान म चढ गेहे। ये बोल शानदार अउ संगीत मधुर व कर्णप्रिय हवय।
फिलिम के गीत मोर दिल के तार म नेपाल के हसीन वादी मन म फिल्माये गेहे। फिल्म के जान हे बेक ग्राउंड म्यूजिक जेकर कारण सबो सीन प्रभावी बन पड़े हे। मेकअप मेन विलास राउत इंडस्ट्री बर नवा नइए। उंखर काम कमाल के हे। फाइट मास्टर सतीश अन्ना के एक्शन एक्स्ट्रा ऑर्डिनरी हे जे फिल्म के प्लस पॉइंट हवय। कैमरा अउ कैमरा मेन फिल्म के आधार स्तंभ होथे, कई भोजपुरी फिल्म म फिलिमाकंन कर चुके सिद्धार्थ सिंग ह काबिले तारीफ काम करे हे। खासकर रेड कैमरा के बखूबी ले इस्तेमाल करीस हे।

robotstxt: allowed

filter: keep


text:
शुक्रवार, 21 अक्तूबर 2016
समर्थन मूल्य म धान-मक्का खरीदी 15 नवंबर ले
अंजोर.रायपुर। राज्य सरकार कोति ले खरीफ विपणन वर्ष 2016-17 म न्यूनतम समर्थन मूल्य म धान खरीदी अवइया 15 नवम्बर ले 31 जनवरी 2017 तक करे जाही। अइसने मक्का के 15 नवम्बर ले 31 मई 2017 तक होही। बने धान (ग्रेड-ए) 1510 रूपिया अउ ऑन धान के 1470 रूपिया क्विंटल, मक्का के 1365 रूपिया क्विंटल न्यूनतम समर्थन मूल्य निर्धारित करे गे हावय। ये संबंध म खाद्य, नागरिक आपूर्ति अउ उपभोक्ता संरक्षण विभाग डहर ले प्रदेश के सबो जिला कलेक्टर मनला जानकारी पठो दे गे हावय। जारी परिपत्र के अनुसार खरीफ विपणन एसो 15 क्विंटल प्रति एकड़ के हिसाब ले खरीदी होही। धान के उपार्जन छत्तीसगढ़ राज्य सहकारी विपणन संघ (मार्कफेड) ह अउ मक्का के उपार्जन छत्तीसगढ़ राज्य नागरिक आपूर्ति निगम डहर ले करे जाही।
अंजोर.रायपुर। महात्मा गांधी राष्ट्रीय ग्रामीण रोजगार गारंटी योजना (मनरेगा) म काम करइया मजदूर कनके मजदूरी के भुगतान अब केंद्र सरकार हा सोज्झो ऊंकरे बैंक खाता म जमा करही। देशभर म अवइया 17 अक्टूबर ले नेशनल इलेक्ट्रॉनिक फंड मैनेजमेंट सिस्टम लागू करे जावथाबे। ये जानकारी मुख्य सचिव के सियानी म मंत्रालय (महानदी भवन) म आयोजित मनरेगा के राज्य स्तरीय सशक्त समिति के बइठका म दे गिस। ये मउका म आगू बताये गिस के मजदूरी के भुगतान के नवा तरीका ल अमल म लाये खातिर विभाग डहर ले भारतीय स्टेट बैंक म अलग खाता खोले गे हावय जेमा सिरिफ सामान अउ प्रशासकीय मद के पइसा आही। अऊ अब मनरेगा म जोन भी काम होही ओकर फोटा मोबाइल एप्प ले अपलोड होही। ये नवा मोबाइल एप्प ल राष्ट्रीय दूरसंवेदी भू-उपग्रह केन्द्र कोति ले बनाये गे हावय। पहिली खेप म छत्तीसगढ़ के तीन जिला-रायपुर, बालोद अउ म दुर्ग इही महीना ले फोटो अपलोड करे के काम शुरू हो जही। दूसरइया खेप म राज्य के आन 24 जिला ल तको शामिल करे जाही। जेखर बर कर्मचारी मनला तकनीकी जानकारी दे जावथाबे अउ अवइया एक नवंबर ले सबो जिला म ये काम शुरू हो जही।
अंजोर.रायपुर। संयुक्त राष्ट्रसंघ अउ छत्तीसगढ़ सरकार के संघरा एक दिनी कार्यशाला मंत्रालय (महानदी भवन) म आयोजित करे गे रिहिस जेन म 'विजन-2030' ल लेके कार्य योजना बनाये गिस। राज्य सरकार के मुख्य सचिव के सियानी म भारत के संयुक्त राष्ट्रसंघ के स्थानीय समन्वयक, यूएनडीपी के भारत प्रतिनिधि, भारत सरकार के नीति आयोग के सलाहकार के अलावा छत्तीसगढ़ सरकार के सबो विभाग के अपर मुख्य सचिव, प्रमुख सचिव, सचिव अउ संबंधित विभाग के विभागाध्यक्ष मन जुरियाए रिहिन हाबे। जानबा होवय के छत्तीसगढ़ के निरंतर विकास खातिर विजन-2030 के लक्ष्य ल लेके राज्य शासन डहर ले कार्ययोजना बनाये जावथाबे।
सदस्यता लें टिप्पणियाँ भेजें (Atom)


text:
नान्हे गम्मत : झिटकू-मिटकू
किताब, डरेस अउ मंझनिया के जेवन के संगे संग कई ठन सुविधा देवत हे। छात्रवृत्ति पइसा तको देथे। जेन ह जादा गरीब हे अपन लइका मन ल नइ पढ़ा सकंय उंकर बर जगा-जगा छात्रावास आसरम अउ डारमेटरी इसकूल चलावत हे।
‘दिरिस्य पहला’
(मिटकू ह छेरी-पठरू चरावत रहिथे उही डहर ले झिटकू ह इसकूल जाथे। मिटकू ह झिटकू ल देखके दऊंड़ के ओकर मेर आथे अउ कहिथे):
मिटकू: अरे यार झिटकू, तैं तो साहेब असन दिखत हस। यहा दे जूता-मोजा, बेल्ट अउ ये ह काय हरे यार?
झिटकू: अरे! मोर संगवारी, ये ल टाई कहिथे यार टाई।
मिटकू: सिरतौन! तैं ह साहेब असन दिखत हस। लगथें तैं ह अब्बड़ पढ़-लिखके साहेबेच्च बनबे।
(निरास होके) अरे भई झिटकू मोरो मन करथे। अइसने डरेस पहिर के इसकूल जाय बर। फेर काय करबे। मोर ममा दाई ह तो नइ मानय।
झिटकू: ममा दाई ह तो तोला बड़ मया करथे मिटकू। तैं ह जिद करबे तहांले तोला इसकूल जरूर भेजही।
मिटकू: मोर ममादाई ह कहिथे, पढ़-लिख के काय करबे? इहां तो बीए-एमए पढ़े मन कतको झन गोल्लर कस किंदरत हें। तैं ह पढ़-लिख के काय रौती कर डारबे।
झिटकू : देख मिटकू! ममा दाई ह मानही धन नहीं। लगथे ये छेरी-पठरू चरावत-चरावत मैं ह अड़हाच्च रहि जाहूं, तइसे लगथे। नहीं…! आज मैं चुप नइ राहंव। ममा दाई करा सोर मचाहूं तभेच्च बनही।
(झिटकू ह इसकूल चल देथे, मिटकू ह छेरी मन ल उही जगा छोड़के अपन घर जाथे अउ ममा दाई करा इसकूल भेजे बर जिद करथे)
‘दिरिस्य दूसरा’
मिटकू: ममा दाई ओ ऽऽऽ ये ममा दाई ऽऽऽ कहां चल देय ओ ऽऽऽ।
ममादाई : का ये। अतेक काबर चिल्लावत हस रे रोगहाऽ का हो गे तेमे।
मिटकू: अउ का होही! करिया आखर कारी छेरी बरोबर। एक झन डोकरा ह कहत रिहिस। ममादाई! मोर संगवारी झिटकू ह मस्त जूता-मोजा, बेल्ट अउ काऽऽ कहिथें… हां टाई पहिर के इसकूल जावत रिहिस। रस्ता म मिलिस ममादाई एकदम साहेब बरोबर दिखत रिहिस।
ए ममादाई! ओला देख के मोरो मन ह पढे बर करथे ओ। महूं ह वइसने डरेस पहिर के इसकूल जातेंव। मोला इसकूल भेजबे न ममादाई!
ममादाई : हौ, तोला इसकूल भेजहूं। तैं ह इसकूल जाबे त छेरी पठरू ल का तोर ददा ह चराही रेऽ खाय के पातूर! अउ छेरी मन ल कहां छोड़ के आय हस रे। पठरू ल तो कुकुर मन हबक दिहीं रे।
हे भगवान! कहां-कहां ले ए गड़ौना के संगत परगे। अरे जाना रे झटकुन। कुकुर-माकर मन चाब डारहीं।
मिटकू : मैं नइ जांव ओ! छेरी चराय बर। मैं पढ़े बर जाहूं। तैं कुछु कर डार।
ममादाई: तैं जाथस के नइ जास।
(ममा दाई लउठी धरके मिटकू ल दउंडाथे)
‘दिरिस्य तीसरा’
(ओतके बेर गांव के गुरुजी के आना)
गुरूजी: कइसे दाई! मिटकू बर अतेक काबर गुसियागे हस?
ममादाई : देख ना गुरूजी! ए मिटकू ह सब्बो छेरी-पठरू मन ल छोड़ के आगे हे अउ मोर करा इसकूल जाये के जिद करत रिहिस हे। एक तो मोर कोनो नइहे। नानपन ले एकर दाई-ददा दूनों सरग सिधारगें। मैं गरीबिन कइसनो करके पालत-पोसत हौं। मैं एला कहां पढ़ा सकहूं। तहीं बता ना गुरूजी।
गुरूजी: नहीं दाई! अइसे बात नइहे। आज के समय म पढ़ई-लिखई बर गियारवीं-बारवीं तक जादा खरचा नइ लागय। सरकार ह सर्वसिक्छा अभियान चलावत हे। किताब, डरेस अऊ मंझनिया के जेवन के संगे संग कई ठन सुविधा देवत हे। छात्रवृत्ति पइसा तको देथे। जेन ह जादा गरीब हें, अपन लइका मन ल नइ पढ़ा सकंय उंकर बर जगा-जगा छात्रावास आसरम अउ डारमेटरी इसकूल चलावत हे। ऊंहा खाए-पिए, कपड़ा-लत्ता, पइसा-कउड़ी अउ पढ़ई -लिखई के सबो सुविधा हावय।
ममादाई: मैं तो ए सब ल नइ जानव गुरूजी। निच्चट अड़ही औं। तैं ह कहूं कोसिस कर देते गुरूजी ते एहू ह थोर-बहुत पढ़-लिख लेतिस। मुरहा-पोट्टा आय मोरो नांव ह जाहरित हो जातिस।
गुरूजी: ठीक हे दाई। काली मोर संग मिटकू ल भेज देबे आसरम नइते डारमेटरी इस्कूल म भरती करवा देहूं।
‘दिरिस्य चंउथा’
(आगू दिन)
(गुरुजी ह मिटकू ल धरके इसकूल आसरम म भरती करवाए बर जाथे।)
गुरुजी ह मिटकू ल तीर के गांव पेड़ावारी के डारमेटरी इसकूल म भरती करवा देथे।
मिटकू म ममादाई ह गजबेहेच्च खुस हो जाथे अउ गुरूजी ल आसीस देथे।
अपन छेरी पठरू ल एक मन के आगर चराय बर जाथे
(गम्मत इहं सिरा जाथे)
गणेश यदु
संबलपुर कांकेर


text:
चोरहा के हांका सरी दुनिया पारथे। फेर चोरहा के मन ल कोनो नइ समझे के कोसिस करयं। के चोरहा बनिस काबर ? चोरहा के टकर परगे। उही ओखर बूता हे ? फेर काबर चोरी करथे तेला कोनो नइ गुनय। जेखर दिन हा बिगर जाथे संगी मन के बुध मां चल के अपन चाल ल बिगार देथें। फिरन्ता मोंगरा ल बचन देय के बाद फेर उही धन्धा ल पोटार ले रिहिस। करतिस का फिरन्ता ह। बिन दाई ददा के, आज ले जात सगा मन तिरिया दे रिहिन। ओखर कोनो त संग नइ देइन। मोंगरा संग देथे। कतको बेर किहिस के मोर गहना ल बेंचके कुछु रोजगार कर ले। फेर फिरन्ता ल दे बने नइ लगिस के में डउकी जात के आगू मूंड़ी झुकावंव। फिरन्ता ह नउकरी के चक्कर मां किंजरिस। फेर चोरहा ल कोन नइ जानय। कोन ह ‘आंखी रहत मांखी ल खाहीं’। फेर एके रद्दा बांचगे। मिलगे अपन जुन्ना संगवारी मन ले।
कसगा, बड़ खुसी दिखथस।
बूता मां लगगेंव न ओ, दू रुपिया रोजी मिलथे, एले ग्यारा ठिन रुपिया।
मोर जी ह जुड़ागे गा। तोला जोन बने बूता लगे उही ल कर। धीर ले अपने आप रद्दा बन जाथे।
हहो ओ मोंगरा फेर गांव वाला मन त जोन नहिं तोन मेंर नरियात फिरथें के मेंह जेहेल काटे हावंव, चोरहा कइथे ओमन।
ले कुछु नइ होवय। तैं बने रद्दा रेंगबे त मनखे नहि त भगवान ह तोर संग देबे करही।
ले चल रोटी खाले फेर गोठियाबोन।
दूनो झिन रोटी खाइन मोंगरा ह रंधनी लीपत-पोतत रहय अउ फिरन्ता ह आघू के सोचत मांचा मां परे रहय। मोंगरा के मन ह घला खेलत रहय। ओखर दिन ह अब सैतुक बदलही, ओला कोनो नइ रोके सकय।


text:
नारी सक्ती जगाना हे – दारु भटठी बंद कराना हे
बसंती ह अपन गोसइन बुधारू ल समझात रहिथे के – तेंहा रात दिन दारू के नशा में बुड़े रहिथस। लोग लइका घर दुवार के थोरको चिंता नइ करस ।अइसने में घर ह कइसे चलही ।दारू ल छोड़ नइ सकस ?
बुधारू ह मजाक में कहिथे – मेंहा तो आज दारू ल छोड़ देंव वो।
बसंती चिल्लाथे — कब छोड़े हस, कब छोड़े हस ? फोकट के छोड़ देंव कहिथस ।
बुधारू – अरे आज होटल में बइठे रेहेंव न,आधा बाटल दारू ल उही जगा छोड़ देंव ।
बसंती — हाँ तेंहा तो हरिसचंद दानी हरस ।ओइसने छोड़े ल नइ कहात हों।तोर पीयई खवई ल बाईकाट बंद करे ल कहात हों।
बुधारू – मेंहा दारू पीये ल छोड़हू त सरकार के घाटा हो जाही वो।अऊ ओकर साथ कतको झन के रोजी रोटी बंद हो जाही वहू ल तो सोंच।
बसंती – तोर दारू छोड़े से का सरकार के घाटा होही ? अऊ काकर रोजी रोटी बंद हो जाही ? तेंहा हमला जादा बुद्धु झन बना।
बुधारू – अरे सरकार ह तो जगा जगा दारू भट्ठी खोलत हे।एकर से तो ओकर आमदनी होथे अऊ उही पइसा ल जनता करा बांटथे।
जब आदमी दारू पीये बर छोड़ दिही त होटल अऊ ठेला वाला मन के रोजी रोटी बंद हो जाही ।वो बिचारा मन काला कमाही अऊ का खाही ?
बसंती के दिमाग खराब हो जाथे अऊ जोर – जोर से चिल्ला – चिल्ला के कहिथे – तोला सबके फिकर हे , फेर डऊकी लइका के फिकर नइहे ।काकर घाटा होही अऊ काकर फायदा होही तूही ल संसो हे।अइसे कहिके बाहरी ल धर के बुधारू डाहर दऊड़ीस।
बुधारू ह जान डरिस के बसंती ह अब जादा गुसियागे अब मोला नइ छोड़े।वोहा पल्ला मार के घर से भागीस ।
ओकर मन के कलर – कलर ल सुन के सुधा, दुलारी, लता, चंद्रकला ,शकुन सबो परोसी मन सकलागे अऊ पूछथे – का होगे बहिनी काबर लड़ई झगरा होवत हो वो ?
बसंती – का दुख ल बताबे बहिनी।मोला तो अब अइसने में मर हर जांहू तइसे लागत हे।
सुधा – काबर मरबे बहिनी।का बात ए तेला बने फोर के बता।
दुलारी – बता बहिनी अपन दिल के बात ल बताय ले मन हलका हो जाथे ।
बसंती – हमर घर के सोनू के बाबू ल कहिथो वो।रात दिन पी खाके आथे अऊ अइसने झगरा मताथे।कुछु समझाबे त भासन दे ल लग जाथे ।
लता — जब ले गाँव में दारु भट्ठी खुले हे ,इहीच हाल हे वो।हमरो घर के ह आज पइसा नइ रिहिसे त एक ठन बटकी ल बेच दीस वो।
बात ह निकल गे त बतावत हो बहिनी कोनों ल झन बताहु वो।
शकुन – ए पीयइया खवइया मन के इहीच हाल हे वो।हमरो घर तो चार दिन होगे काम बुता में गे नइहे ।बस संगवारी मन संग पी खाके गुलछर्रा उड़ावत हे।साग बर तक पइसा नइ बांचे हे बहिनी।
चंद्रकला – उही हाल तो हमरो घर हे बहिनी ओकर मारे तो धोये चांउर ह नइ बाचत हे वो।जब ले दारू भट्ठी खुले हे ,बड़े ते बड़े नान – नान लइका मन तको पीये ल सीख गे हे वो।
सुधा – हौ सही बात ए बहिनी।नान नान रेंमटा मन ,जेकर छटठी बरही ल हमन करे हन ते मन ह आज हमीं ल आंखी देखावत हे।
दुलारी – अब अइसने में बात नइ बने बहिनी।हमी मन ल कुछु करे बर परही।तभे बात बनही ।नही ते गाँव के गाँव पूरा बिगड़ जाही ।
लता – हमन सबो बहिनी आजे गाँव के सबो बहिनी दीदी ल सकेलथन अऊ दारू भट्ठी ल बंद करवाथन ।गाँव में जुलुस निकालबो, धरना देबो अऊ जे आदमी ल पीयत देखबो वोला डंडाच डंडा मारबो ।तभे चेतही।
सबो कोई – बने कहात हस बहिनी , चलो गाँव के मन ल बलाबोन ।
सबो कोई मिलके गाँव के मन ल सकेलिन अऊ एक ठन सामाजिक संगठन “महिला क्रांति सेना ” बनाइस ।
वो मन ह गाँव में जुलुस निकालिस अऊ दारू भट्ठी में जाके बइठगे ।जेन भी दारू ले बर आय वोला डंडा देखाय।
काकरो हिम्मत नइ चलीस तीर में आय के ।दूसर दिन पूरा रोड ल घेर के बइठगे मोटर गाड़ी के आना जाना बंद होगे ।
ए बात ह सरकार तक पहुंचिस । पुलिस, सिपाही, कलेक्टर,नेता, मंत्री आगे अऊ ओमन ल समझाय लागिस।
तब लता दीदी ह बोलीस – जब तक ए दारू भट्ठी ह बंद नइ होही , तब तक हमन इंहा ले नइ टरन ।चाहे कुछु हो जाय।
सब माइलोगिन मन जोर जोर से नारा लगाय ल धर लीन-दारू भट्ठी बंद करो, दारू भट्ठी बंद करो।
तब सब ल सांत कराये गीस अऊ तुरते दारू भटठी ल बंद करे के आदेश निकालीस ।तब सब माईलोगिन मन ऊंहा ले उठीन।
अइसने संगठन ल गाँव – गाँव में बनाना जरूरी हे।नारी सक्ती जगाना हे – दारु भटठी बंद कराना हे । ए नारा ल गाँव गाँव में फैलाना हे। तभे सरकार के आंखी उघरही अऊ दारू भट्ठी ह बंद होही ।
प्रिया देवांगन “प्रियू”
गोपीबंद पारा पंडरिया
जिला — कबीरधाम ( छ ग )
मो नं 9993243141
Email — priyadewangan1997@gmail.com


text:
गुरुवार, 20 अक्तूबर 2016
हाथी प्रभावित मनला बखत म मिलय मुआवजा: श्रीमती राठिया
अंजोर.रायगढ़। प्रदेश म 2 से 8 अक्टूबर तक वन्य प्राणी संरक्षण सप्ताह मनाये जावथाबे अउ सबो जिला म वन विभाग कोति ले जनजागरूकता खातिर गजब कार्यक्रम तइयार करे गे हावय। इही पॉत म रायगढ़ जिला कोति ले जिंदल ऑडिटोरियम पतरापाली म वन विभाग डहर ले 'जानबो समझबो, हाथी संग मितान बदबोÓ विषय म कार्यशाला के आयोजन करे गे रिहिसे। कार्यशाला म संसदीय सचिव श्रीमती सुनीति सत्यानंद राठिया, विधायक रोशन लाल अग्रवाल अउ जिला के कलेक्टर संग वन विभाग के बड़का अधिकारी मन जुरियाए रिहिन हाबे। ये मउका म संसदीय सचिव श्रीमती राठिया ह किहिन के हाथी प्रभावित मनके मुआवजा के वितरण सही समय म होवय। अउ ग्रामवासी मनला कहिन के हाथी संग बने बेवहार करे जाये, बरजोरी झिन करय। हाथी मन फसल ल खाही तव ओमन ल खावन देवय, ओहू मन अपन पेट भरे खातिर चारा के तलाश म आये रिथे अऊ किसान मनके फसल के नकसानी ल तो सरकार ह मुआवजा के रूप म पूरा करते हावय। ये बात के विशेष धियान राखय के कोनो प्रकार के जन हानि झिन होवय। हाथी मनला गांव म आये ले लाइट, फटाका या फेर मशाल जलाके भगाये जा सकथे। ओकर मन संग मार-धार तो बिलकुल मत करय। आगू डीएफओ ह किहिन के मानव मन तो पशु-पक्षी ल अपन सभ्यता के अंग बनाये हावय। हाथी अउ मनुष्य ल साथे म चलना हवय अइसन सोच बनाये बर परही तभे काम बनही। ओमन बताइन के जीआईएस के मदद ले बिन्दु चिन्हांकित करके वाटर स्ट्रकचर बनाये जावथाबे ताकि हाथी मन गांव म झिन आवय। ये मउका म हाथी विशेषज्ञ ह बताइन के छत्तीसगढ़ के हाथी मन पलायन करत उड़ीसा, झारखण्ड, बिहार कोति जावत हावय। हाथी गजब बुद्धिमान प्राणी अउ ओकर याददाश्त बहुत तेज होथे। सरगुजा से बिहार उड़ीसा तक कारिडोर हवय जेमा हाथी मन अपन घर कोति लहुटथे। जानबा होवय के हिंसक वन्य प्राणी शेर, तेंंदुआ, भालू, लकड़बग्घा, भेंडिया, जंगली सुअर, गौर, जंगली हाथी, जंगली कुत्ता, मगरमच्छ, घड़ियाल, वनभैंसा, सियार अउ बेंदरा ले होय जन-हानि, जन-घायल के अलावा पशु हानि होय म शासन ह निर्धारित मुआवजा राशि देथे। जेमा जनहानि तत्कालिक सहायता 25 हजार रुपिया अउ अधिकतम 4 लाख रुपिया निर्धारित हवय। अइसने स्थायी रूप ले अपंग होवइया ल 2 लाख रुपिया अधिकतम, जन घायल होय म 59100 रुपिया अधिकतम अउ पशुहानि होय म 30 हजार रुपिया अधिकतम राशि तय करे गे हावय। अइसने जंगली हाथी, जंगली सुअर, नील गाय, बनैला गौर (इंडियन बायसन), वन भैंसा, सांभर अउ चीतल ले फसल, गृह, संपत्ति के नकसान होय म शासन कोति ले निर्धारित फसल हानि म 9 हजार रुपिया प्रति एकड़, मकान क्षतिग्रस्त होय म सामान्य क्षेत्र खातिर 95100 रुपिया अउ पहाड़ी क्षेत्र खातिर 1 लाख एक हजार 900 रुपिया निर्धारित करे गे हावय।
सदस्यता लें टिप्पणियाँ भेजें (Atom)


text:
इहां… मना हावय
हमर देस मा तुंह जिहां भी कोनो सार्वजनिक जगह, सरकारी जगह मा जाहा तव उहां के भिथियां म कुछु न कुछु बोर्ड मा लिखाय सूचना पाहा। जइसे के “जइसन किसिम-किसिम के सूचना भिथिया म टंगाय रहिथे। फेर हमर देस के मनखे मन के कुछु आने च काम चलथे। इहां मनखे मन जिहां लिखाय देखहिं के “इहां थूकना मना हावय” के बोर्ड ल देखके मनखे के मन मा थूंके के इक्छा कुलबुलाय लगथे अउ तुरते उन पच्च के दे थे। तहां ले उहां ले तुरते निकले लेथे के कोनो देखय झन। हमर सरकार अउ अधिकारी मन ए समस्या के हल निकालत-निकालत थकगे। फेर लोगन मन के पच्च ले देहे के आदत नइ गइस। ए आदत ल छोराय खातिर कइ झिन अधिकारी मन अपन आपिस के भिथिया अउ कोंटा म जम्मो किसिम किसिम के संदेश लिखिवा देथें, फेर वाह रे थूंकइया मन के थूंकाइ जिहां सुघ्घर भिथिया पावत हे तहां ले भइगे पच्च के दे देंथे।
थूंकइया मन ल रोके खातिर तव सरकार ल बिदेस कस दांड भरवा लेना चाहि। थूंकइया दांड ले सरकार के खजाना घलो भर जाहि। अउ एक ठिन उदीम करना चाहि के सूचना बोर्ड म इहां थूकना मना हावय लिखवाय के जगा म इहें थूकना हावय लिखवा के टंगवाना चाहि। काहे के मनखे मन ल जेन काज करे बर कहिया तेन कारज ल नइ करय अउ ओखर उलटा कारज करथें।
मोला त लगथे के हमर आदत कस परगे हे जेन कारज ल करना हे तेला छोरके ओखर उल्टा कारज करना। तुंहू मनन देखत होहा के पारा मोहल्ला मा जिंहा कचरादानी रखाय रहिथे अउ ओमा लिखाय घलव रहिथे के “अेमा कचरा मेंलव” तव देखिहा के कचरादानी सफ्फा रखाय रइ जथे अउ ओखर अगल-बगल म कचरा कुढ़ाय रहिथे। कचरा मेंलइया मन घलव थूंकइया मन ले कम नइ हे इहू मन जिहां सफ्फा जगा देखथें उहें कचरा ल मेल देथे। आजकाल तव जबले पन्नी आयहे कचरा मेंलइया मन ल बने सुभिता होगे हे। जम्मो कचरा ल पन्नी भितरी डाला अउ बने गठियां के दू पइत घुमार के सांय नइ करयं के ए पन्नी ल कोनो गाय गरुवा मन खांवय के कचरा बगरय। बड़का गाड़ी वाले मन घलो अपन घर के कचरा ल जेमा मरे मुसुवा, टूटहा करसी, पन्नी, खरहरा, बहरी अउ कोला बारी के जम्मो कचरा ल पन्नी म भरके लानथें अउ कोंटा-कांटी म उलअ के पल्ला हो जथे। अइसनहे ” इहां गाड़ी रखना मना हावय” जिहां लिखाय रहिथें उहिच तीरन जम्मो मनखे मन के गाड़ी ठड़ियाए रहिथे। इंखर एकेच उपाय हावय के उहां ” इहेंच गाड़ी रखना हावय” के बोर्ड लगा देना चाहि।
अइसनहे तुंहला जगा-जगा म सूचना लिखाय बोर्ड देखाउ पर जाहि। अच्छा एकठिन अउ गोठ तुंहला बताय ल भूलागेंव कइ जगह म तुंह बोर्ड ल देखइहा ओमा हमर इहां के डेढ़ हुसियार मन अपन कोतिले कुछ न कुछ जोड़ देथें या फेर काट देथें। अेखर बानगी देखव “इहां थूंकना मना हावय” तव इनमन ओमा ले मना आखर ल काट देथे या फेर मिटाल देथें अउ तहां पच्च ले। आजकाल एकठिन उड नवा बोर्ड कईयों जगह मा देखाड आवत हे जेमा लिखाए रहिथे “इहां मुंहू मा गमछा बांध के आना मना हावय”। काहे के मुंहु मा गमछा बंधवईया मन के तदाद आलकाल बाढ़त जावत हे। टूरा हो के टूरी चाहे दिन हाेवय के रात, घाम होवय के रात, गरमी होवय के जाड़ टूरा टूरी मन बारो महिना आठों काल मुंहु मा गमछा बांधे किंदरत रहत हावय। वइसे घाम के बेरा मा मुंहु मा गमछा बांधे ले फायदा हाेथे। फेर अेखर जादा फायदा अपराधी मन घलव उठावत हावयं। मुंहु मा गमछा बांध के लूटापाट करथें अड पल्ला हो जथें। मुंहु बंधाय ले उनला कोनो नइ चिन पावय। अेखरे खातिर बैंक अउ दुकान जइसे जगह मां “इहां मुंह मा गमछा बांध के अाना मना हावय” लिखाय रहिथे। फेर हमर डेढ़ हुसियार मन कहा मानने वाला हे उन तव मुंहु ल बांधेच के उहां खुसरथे। आघु स्कूल कालेज म नियम बनाय रहिन के टूरी मन ल चुन्नी बांध के आना हे। ओ बखत नारी सेना वाले मन भारी हो हंगामा करे रहिन के- अइसनहा नियम हमर अजादी म बंधन हे, हमर अस्मिता के अपमान हे, परदा परथा गलत हे। फेर आज देख लेवा उही बन दिनरात परदा करके किंदरत हावय। अेखर बर के उपाय लाना चाहि के जम्मो झिन ल मुंहू म गमछा बांधके आना हे तव देखिहा दूसर दिन ले सब्बोझिन के मुंहू ले गमछा हट जाहि। अब एइसे म का हो सकत हे संगी।
विवेक तिवारी
बिलासपुर


text:
रायपुर, 27 अप्रैल 2018। अवइया 2 मई 2018 के दिन कृषि अउ किसान कल्याण विभाग भारत सरकार कोति ले देश के हर एक विकासखंड मन म किसान मन के आय दोगुना करे के दिशा म प्रयास करत जन जागरूकता बर किसान कल्याण कार्यशाला के आयोजन करे जात हे। छत्तीसगढ़ के सबो विकासखंड मन म ए आयोजन के तैयारी जोर शोर ले करे जात हे। कृषि, पशुपालन, सिंचाई मंत्री बृजमोहन अग्रवाल ह एखर बर जरूरी दिशा निर्देश अपन सबो विभाग मन ल दीन।
ए संबंध म बृजमोहन अग्रवाल ह कहिन कि प्रधानमंत्री नरेंद्र मोदी जी के नेतृव वाले केंद्र सरकार गाँव, गरीब अऊ किसान मन के हित म सरलग काम करत हे। साल 2022 तक देश के किसान मन के आय दुगुना करे के उंखर लक्ष्य हे। किसान हित के ए लक्ष्य ल पाये बर हम सब जुटे हवन। एकीकृत खेती म विशेष जोर देहे जात हे। इही तारतम्य म केंद्र सरकार के निर्देशानुसार 2 मई के दिन छत्तीसगढ़ के विकासखंड मन म किसान कल्याण कार्यशाला के आयोजन करे गए हे। ए कार्यशाला म कृषि, पशुपालन, उद्यानिकी, मत्स्य पालन, पंचायत संग समस्त विभाग मन के अधिकारी मौजूद रहिके किसान मन के मार्गदर्शन करहीं। उमन छत्तीसगढ़ के सबो किसान भाइ मन ले आग्रह करिन हे कि ओ मन 2 मई के दिन अपन विकासखंड मुख्यालय म आयोजित कृषक कल्याण कार्यशाला म पहुंचंय अऊ अपन तरक्की के राह ल आसान बनाए बर मार्गदर्शन प्राप्त करंय।
ए कार्यशाला म कृषि वैज्ञानिक नवा तकनीक के संग खेती करके जादा उत्पादन करके अपन आय किसान कइसे बढ़ावय ये गुर बताए जाही। ए दौरान कृषि, उद्यानिकी, पशुपालन, मत्स्य पालन ले संबंधित विभागीय अधिकारी मन अउ खांटी जानकार कोति ले किसान मन के आय दुगुना करे ले संबंधित कार्ययोजना के परिपेक्ष म केंद्र अउ राज्य सरकार के योजना मन विस्तृत जानकारी प्रदान करे जाही। इहां जम्मो विभाग मन के स्टॉल घलोक लगाए जाही जिहां ले घलोक शासकीय योजना मन के जानकारी प्राप्त करे जा सकही। पशुपालन विभाग कोति ले कार्यशाला स्थल म पशु चिकित्सा शिविर के आयोजन करे जाही जिहां संक्रमण वाले बीमारी मन ले बचे बर पशु मन के टीकाकरण घलोक करे जाही।
2 मई के दिन प्रदेश के सबो विकासखंड मन म होही किसान कल्याण कार्यशाला
रायपुर, 27 अप्रैल 2018। अवइया 2 मई 2018 के दिन कृषि अउ किसान कल्याण विभाग भारत सरकार कोति ले देश के हर एक विकासखंड मन म किसान मन के आय दोगुना करे के दिशा म प्रयास करत जन जागरूकता बर किसान कल्याण कार्यशाला के आयोजन करे जात हे। छत्तीसगढ़ के सबो विकासखंड मन म ए आयोजन के तैयारी जोर शोर ले करे जात हे। कृषि, पशुपालन, सिंचाई मंत्री बृजमोहन अग्रवाल ह एखर बर जरूरी दिशा निर्देश अपन सबो विभाग मन ल दीन।


text:
ताजा समाचार
जंगल ले भटक के सहर के बस स्टैंड आ पहुंचिस हिरन ह
बन बिभाग ह घायल हिरन के प्राथमिक उपचार करिस अउ जंगल म छोड़िस
बिलासपुर। पेन्ड्रा म एक हिरन जंगल ले भटक के सहर के बस स्टैंड आ पहुंचिस। मंगलावार के बिहनिया बस स्टैंड कना लोगन मन हिरन ल कुकुर ले बचके भागत देखिन, जेकर बाद ग्रामिन मन बन बिभाग ल एकर सूचना दिन। सूचना मिलत ही बन बिभाग के टीम अऊ पुलिस मउका म पहुंचिस, अऊ हिरन ल सुरक्षित बनबिभाग के मडना डिपो लेजाए गिस। संग ही बन बिभाग ह घायल हिरन के प्राथमिक उपचार करिस। फेर उपचार के बाद जंगल म छोड़ दे गिस।


text:
छत्तीसगढी फिल्म राधे अंगूठा छाप के निर्माण एजेंसी ओम शिव सांई फिल्म्स ह राधे अंगूठा छाप म मिले सफलता के बाद प्रॉडक्शन ह यूट्यूब चैनल घलोक लाय के उदीम करे हे। इंखर अवइया फिल्म ‘पढई मा जीरो तभो ले हीरो‘ के एक गाना के प्रमोशन ले
ए यू-ट्यूब चैनल के शुरआत होए हे। ये चैनल ओम साई फिल्म्स के नाम ले हे। आप मन जानतेच होहू के राधे अंगूठा छाप म करण खान हीरो हे।
फिल्म म छत्तीसगढ़ के प्रतिभा मन ल आसानी ले काम अउ सम्मान मिल सकय ए खातिर शिव सांई फिल्म ह कई चैनल यूट्यूब म बनाए हे। जेठू साहू के कहना हे के ए उदीम ले सबला प्लेटफॉर्म मिल सकही अउ ग्लैमरस लाइफ जीए अउ छालीउड म संघरे के संउख रखइया कलाकार मन ल येमा मौका मिलही।
राधे अंगूठा छाप के निर्माता चालू करिस यू ट्यूब चैनल
छत्तीसगढी फिल्म राधे अंगूठा छाप के निर्माण एजेंसी ओम शिव सांई फिल्म्स ह राधे अंगूठा छाप म मिले सफलता के बाद प्रॉडक्शन ह यूट्यूब चैनल घलोक लाय के उदीम करे हे। इंखर अवइया फिल्म ‘पढई मा जीरो तभो ले हीरो‘ के एक गाना के प्रमोशन ले


text:
ताजा समाचार
विस्व उच्च रक्तचाप दिवस काली, थीम हे ‘‘नो योअर नंबर’’
प्रदेस मउच्च रक्तचाप के 30 हजार नवा मरीज ...19 हजार के फालोअप...
रायपुर। काली 17 मई के विस्व उच्च रक्तचाप दिवस हे । वर्ष 2018 के थीम ‘‘नो योअर नंबर’’ हे । स्वास्थ्य संचालक ह बताइस कि हरके बरिस ये दिवस ल विस्व उच्च रक्तचाप दिवस के रूप मनाए जात हे । थीम के मतलब हे कि समाज म उच्च रक्तचाप बर जागरूकता लाना हे अउ स्वयं ल जागरूक होना हे । उमन बताया कि बरिस 2017-18 म मात्र 14 जिला म 30 हजार ले अधिक उच्च रक्तचाप के नवा मरीज मिलिस हे ।उहें 19 हजार ले अधिक मरीज फालोअप के हे। उमन बताइस कि 30 बरिस ले या ओखर ले जादा उमर वाले मनखे ल हमेशा ब्लड प्रेशर अउ शुगर के नियमित जांच कराना चाही। अउ नियमित जीवनशैली ल अपनाके मनखे ह लंबा जीवन यापन कर सकत हे।


text:
विशेष
101 महिला शिक्षाकर्मी करवाही मुंडन
एमपी के शिक्षाकर्मी संघ ले रणनीति के संबंध म होवत हे चरचा
रायपुर । शिक्षाकर्मी संविलियन के ग पूरी न होय के वजह ले अब सार्वजनिक मुंडन के रणनीति बनाए जात हे, उंहा महिला शिक्षाकर्मी मन के मुंडन। मध्यप्रदेश म भी विरोध-प्रदर्शन के दउरान महिला शिक्षाकर्मी मन ह मुंडन कराए रिहिन हे। उही तरज म छत्तीसगढ़ म घलो 101 महिला शिक्षाकर्मी मुंडन करवाएंही। सीएम ह शिक्षाकर्मी मन ल मिले बर बुलाया रहिन हे, लेकिन कोनो कारण ले ये बइठक टल गे रहिस हे। सीएम कार्यालय ह एक हफ्ता के समय शिक्षाकर्मी मन ल देय हे मुख्यमंत्री ले भेंट के, जेमा घलो चार दिन गुजर गेहे। शिक्षाकर्मी संघ के वीरेन्द्र दुबे ह बताइन कि हमार आंदोलन खतम नइ होय हो। वोह अभु भी जारी हे । बस शासन ल समय देत रेहेन, ताकि उमन घलो प्रक्रिया के तहत कार्य कर लेवय, अगर मांग पूरा नइ होही तो आंदोलन करे म हमम पीछु नइ हटन। दुबे ह कहिन कि एमपी म मुंडन के जो आंदोलन छेड़े गे रिहिस हे, उही तरह के छत्तीसगढ़ म लो आंदोलन करे के विचार होवत हे।
एक बार फिर बढ़ा जाही कमेटी के कार्यकाल
सूत्र मन के हवाले ले जो खबर निकल के आवत हे वो ह शिक्षाकर्मी मन बर अच्छा नोहय । अगर सूत्र मन के मानन तो शिक्षाकर्मी के मांग मन के निराकरण बनयगे कमेटी के कार्यकाल एक बार फेर बढ़ा सकत हे। अउ कमेटी के कार्यकाल म एक माह के बढ़ोतरी हो सकत हे।


text:
- सुधा वर्मा
एक दिन विचार अइस के घर के बाहिर म पांच ठक पेड़ लगा देथंव। जंगल विभाग पेड़ के थरहा ल फोकट म देथे। बहुत विचार करेंव के कोन से पौधा लगा दव। आँखी मूंदेव त धनबहार के पीला पीला अंगूर के गुच्छा दिखय। घेरी बेरी उही पेड़ अउ ओमा लटकत फूल ह दिखय। भइगे अब तय होगे के धनबहार ही लगाना हे। जंगल विभाग ले पांच ठन धनबहार के पौधा लाके लगा देंव। धीरे - धीरे क्यारी बना के चारों डाहर ईंटा के गोल घेरा बना देंव। धीरे - धीरे धनबहार के एक - एक पत्ता ल गिनव। रोज गिनव, कब बाड़ही अउ कब फूलही रोज ओ पेड़ ल तीर म जाके देखंव, अंगना ले देखंव, सांझ कन छत ले देखंव। आंधी पानी के बेरा पौधा ल कपड़ा म बांध देवंव।
मौसम के मार म चार पेड़ ह मर के, एक पेड़ बांच गे। मौसम के थपेड़ा ह ओला अउ मजबूत बना दीस। पांच साल म तीन डारा म बंटा के सुघ्घर झाड़ी के रुप ले लीस। मन म सोचेवं पांच साल म तो येमा फूल आ जथे ये धनबहार ह कब फूलही। मन म संका होवय। आज मोर अंगना सूना हावय त कहूँ मोर धनबहार के डारा तो सून्ना नई रहि जही। फेर मन म विचार आवय अरे नहीं मोर घर के पेड़, पौधा, फूल ल तो दूरिहा - दूरिहा ले सब देखे बर आथें। अतेक फूल मोर अंगना के सोभा बने हावय, तब मोर धनबहार तो फूलबे करही।
चइत के महिना, बसंत के सुन्दर हवा ह सब के मन ल चंचल करत राहय। एक दिन मन अनमन रहिस हे। डाक्टर करा गैंव त डाक्टर कहि देथे के अब तोर घर म एक फूल महकने वाला हे, ओखर खिले के इंतजार करव। पता नहीं मन म सुखी नई होईस। दूसर दिन बिहिनिया ले धनबहार के पेड़ ल छू - छू के मया करेंव अउ अपन घर भितरी चल देवं। सनिचर के दिन रहिस हे, हमन दूनों झन अंगना म कुर्सी लगा के बईठ गेन अउ ठूंठ होय धनबहार ल देखत रहेन। बसंत ऋतु म धनबहार के जम्मों पाना झर जथे। सोचत रहेन के अब ऐमा नवा पाना आही, फेर ये रुख ह अउ ऊंच होही। अचानक मोर कान म आवाज सुनई दिस - देख - देख, ऐमा फूल निकलत हावय। मोला तो विस्वास नई होईस मैं ह बहुत धियान से देखेव घर के बाहिर जाके देखेंव, सही म करीब जमीन ले पांच फीट ऊंचाई ले एक छोटे से अंगूर के गुच्छा असन निकलत राहय ओमा पंाच ठन गोल - गोल कली रहिस हे।
फूल के वो डारा बाढ़ते गीस, मोर मन के उत्साह घलो बढ़ते गीस। मन म संतोस आगे। मोर अंगना म बेटा आगे ओला रोज धनबहार के रुख ल देखाववं के येमा सुघ्घर फूल आही। अवइया साल चइत म धनबहार बने मन लगा के खिलगे अउ ओखर रुख तरी बेटा ह खेले ले लगगे। ओखर फूल ल देख देख के फू - फू कहिके बोलय। तैं ह मोर घर खुसी ले के आयेस, आज बारह साल के बाद मोर घर के अंगना म एक लइका खेलत हावय। अउ तैंह अपन पीऊरा पीऊरा फूल के डारा ल हला हला के ओला मोहित करत हस। सावन के महिना म धनबहार के डारा म रस्सी बांध के बेटा अउ मैं बहुत झुला झुलेन। अवइया साल म तो साल भर झुला बंधाय रहिस अउ दूरिहा दूरिहा के लइका मन आ के ओमा झुला झुलय। मैं हर अपन दुवारी म बइठे देखत राहंव, अइसे लागय के धनबहार ह काहत हावय देख मैं तैं दिन रात सुन्ना आंगन कहिके सोचस, आज देख मोर कांध ह के झन लइका के भार ल उठाय हावय। अब तो हल्ला के मारे कान ल तोपत रहिथस। अब ओखर नीचे म एक चबूतरा बनगे। बकरी चरवाहा गाय चरवाहा मन आ के बइठ के गीत गावत राहंय। धीरे - धीरे पेड़ के अकार ह बाढ़ते गीस। बेटा घलो बाढ़ते गीस। दूनों झन एक दूसर ल छू - छू के बहुत खुस होवंय। जब बेटा ओखर कांध म रस्सी बांध के झूलय त धनबहार के एक - एक पाना खुसी म झूमे लग जाय।
गर्मी भर ओखर फूल मन झूम - झूम के गावत हावय अइसे लागय। एक बेर मैं हर अपन घर हास्य कवि रखेंव। मैं ह दुविधा म रहेंव के सबला काय भेंट करंव। इही सोचत सोचत एक बज गे। दू बजे के कार्यकरम रहिस हे मैं इसारा ल समझ गेंव अउ बहुत अकन गुच्छा संग म पीछू साल के लम्बा - लम्बा फर ल टोरेवं अउ एक - एक ठन टोरेवं अउ एक एक ठन गुच्छा बनायेंव। इही मोर देसी गुलदस्ता के संग सबके सुवागत करेंव। सब के मन खुसी म नाचे ले लगगें। मोला बिदा के बेरा म अइसे लगीस के धनबहार घलो खुसी म झूमत हावय।
मोर अउ धनबहार के मन एक होगे रहिस हे। हमन एक दूसर ल देखे बिगन रहे नई सकन। बेटा बर तो ओखर छांव ह ओखर खेल के मैदान होगे रहिस हे। खेलय नहीं तभो ले ओखर छांव म बने चबूतरा म जा के बइठ जाय। रिसाय तभो बइठय अउ खुस होवय तभो बइठय। दस साल म धनबहार के रुप विराट होगे। रददा के ओ पार के बिजली के तार ऊपर माड़गे राहय। ट्रक वाला मन आत - जात ओखर डारा मन ल टोर देवंय। ओखर छांव म कुछ खराब मनखे मन आ के बइठे ले लगगे। मैं ह रददा डाहर के डारा ल कटवा देंव अउ लइका मन ओला घर के आगू के खाली प्लाट म होली म जलाया बर लेगे। मोला धनबहार के दुख नई देखे गीस, जब कोनो दूसर ओखर डारा ल छुवय त अइसे लगय के वो ह मोर डाहर ल देख के कहत हावय मोला बचा ले। मैं ह ओला दूसर के मार ले बचाय बर कटवाये रहेंव।
होली के दिन मैं ह ओला जलत देखेंव त मोर अंतस ह रोय ले लगगे। मैं ह घर के भितरी आगेंव अउ चुपचाप सुत गेंव। बिहिनिया सुत उठ के ओखर राख ल देखेव अउ धनबहार रुख डाहर देखेंव। दूनों झन कुछु काहत मुस्कात रहिन हे। राख ह काहत हे इही ह तो जीवन आय, देख मोर बीज ह अभी बांचे हावय, मैं राख हो गेंव त का होगे, ये मोर बीज ल मैं जीवन देहूं ओला बाढ़े म मदद करहूं मैं ह जले नइ अंव मोर रुप बदलगे हावय। मैं ह रुख डाहर ल देखेंव मोला लगीस वो ह काहत हावय - तैं ह अतेक दुखी काबर होवत हस। देंह के जेन अंग ह कस्ट देथे ओला कटना ही हे। प्रकृति के नियम आय तैं सोच मोर डारा मन बिजली के नुकसान करत रहिस हे गाड़ी मोटर ल निकले म परेसानी होवत रहिस हे, त ओला रददा ले हटा दे गीस। मैं तो अभी खड़े हावंव, मैं तोर संग हवं।
ये बात ल मैं ह पचा लेंव। धनबहार मोर साथी गलत थोरे कहिही। सच म मैं काबर दुखी हवं। सब कुछ तो वइसने हावय। ओखर चबूतरा ह असमाजिक मनखे मन के बिसराम इसथल बने ले धर लीस गाली गलौज अउ जुआ चलत राहय। बाढ़त बेटा के संस्कार के चिंता होय ले धर लीस एक दिन मैं ह गुस्सा म सौ रुपिया दे के पेड़ ल कटवा देंव। अब दुख नई होईस ओखर बीज ल सकेल के रखे हावंव न। सांझ तक रददा खाली होगे। पारा भर म ये बात बगरगे। सब देखे बर आवंय। हमर साथ अउ परेम पारा म एक चर्चा के बिसय रहिस हे। वो रुख के कटना सब बर अचरज होगे। सांझ कन आफिस ले आय के बाद मोर पति ह मोला कहिस - तैं असना कर सकथस मैं सोचे नई रहेंव। मैं कुछु नई कहेंव। बेटा बीमार परगे, साथी जेन छुटगे। मन दुखी तो रहिस हे फेर बीजा ल देख के संतुस्ट हो जावं। एक दिन अइसे लगीस के धनबहार के ठूंठ म कुछु हरियाली आवत हावय। देखेंव त बहुत अकन पीका रहिस हे। ओला बाढ़न नई देंव। अपन हाथ ले तोड़ देंव। बार - बार लगय ये धनबहार बढ़ना चाहत हावय। ओखर निकले एक दू पाना ह घलो मोर डाहर निरिहता ले देखत, फेर मैं ह ओला टोर देंव। नहीं अब मोला तोर दुख नईं देखना हे। तैं रहिबे नहीं त तोला मारही कोन ? तोर छांव के सेती बेटा म गलत संस्कार पड़ सकत हे। मोर दिल के बात धनबहार सुन डारिस। अब ओखर पीका निकलबे नई करीस। बेटा के मन के छटपटाहट ह दिखय। फेर चार पांच महिना म ओखरो मन शांत होगे। अवइया बसंत के पहिली पति साथ छुटगे।
दू महिना के बाद एक थैली म रखे बीज मोर हाथ म आ गे। सबो घटना आँखी के आगू म आ गे। मोर अकेलापन के साथी धनबहार अपन निसानी छोड़ गेय हावय येखर ले मैं एक नवा रुख तैयार करहूं अइसे लगीस के धनबहार ह अकेल्ला होगे रहिस हे एखरे सेती मोर पति ल वो ह अपन करा बला लीस। ओखरो बीज आज मोर अंगना म खेलत हावय आज एक नवा पीढ़ी के संग होही अउ एक बेर फेर मोर अंना म धनबहार। वो धनबहार के ठूंठ ले फेर एक बेर मया जाग गे। ये मया घलो कांक्रीटीकरण के भेंट चढ़गे। नवा रददा बनीस त ओखर ठूंठ ह सीमेंट के नीचे म दबगे। आज वो ह धरती म चपकाय के बाद के बाद भी हमर बर सोचथे। मोर बेटा ल आसिस देथे अइसे मोला लागथे।
हर साल बसंत म ओखर अब्बड़ सुरता आथे। अंगूर के गुच्छा कस लटके पीऊंरा फूल ह आजो मोर आँखी म समाय हावय फूल म मंडरावत भौरा, कोयली के कूक चमगेदरी के फड़फड़ाहट अब चमगेदरी सुनावय नहीं अइसे लगथे के फूल के गुच्छा मन झूम झूम के नाचत हंवय अउ गुनगुनावत हावय बेटा ह आज भी पूछथे - ये पेड़ ल तैं काबर कटवा देस ओखर फूल ह गर्मी म कतेक सुघ्घर लागय। मोर करा ओला देय बर उत्तर नईये। मैं ह कहेंव बेटा अब ये धनबहार ल तोर घर के अंगना म लगाबो। पीऊंरा - पीऊंरा सुघ्घर फूल के गुनगुनाहट ल अब तोर लइका मन सुनहीं। वो धनबहार सदा दिन तोर अंगना म झूमही। कोयली के कूक होही, भौरा गुनगुनाही, जुगनू के डेरा होही, बया के घोसला होही। हर दिन नवा जीवन होही।
- पता - प्लाट नं. 69, सुमन, सेक्टर - 1, गीतांजली नगर, रायपुर [ छत्तीसगढ़ ]


text:
का फइदा अइसन छत्तीसगढ़ी बोलइया-समझइया विधायक होय ले विधान सभा म तो सवाल-जवाब छत्तीसगढ़ी म होबे नइ करें। आन दरी ले ये पइत जादाच आसरा रिहिस नवा विधायक मन ले, सुरू म इही लागत रिहिसे के विधानसभा के सदस्या लेवत बखत छत्तीसगढ़ी भाखा ले विधानसभा गुंज जही फेर छत्तीसगढ़िया मन के ये सपना ह सपनाच रइगे। छत्तीसगढ़ी म सपथ लेवइ ह दसे-बारा म अटकगे छत्तीसगढ़ी के आकड़ा छत्तीस तक तको नइ पहुंचिस। अइसने लोकसभा म चुनके गे गियारा सांसद मन ले तको रिहिसे फेर उहां आठवां अनुसूची के सेती अबिरथा होगे। बोलइया मन तो इहू काहत हे के आठवां अनुसूची ओखी भर होइसे, छत्तीसगढ़ी के छोड़े अऊ आन भाखा नइ आतिस तव कइसे करतिस? सोचे अउ समझे के बात आए जेन ल पीरा रिथे वो बोंबिया डारथे, नइये तिकर तो गोठे छोड़व।
तातेतात अबही छत्तीसगढ़ विधान सभा सत्र आयोजित होय रिहिसे। जेमा छत्तीसगढ़ी म सवाल-जवाब के दुकाल परे रिहिस हाबे। जानबा होवय के इही विधान सभा ह छत्तीसगढ़ी शब्दकोस छपवा के गजब वाहवाही बटोरे हाबे। एक नही, दूदी ठिन किताब छपा ठरिस राजभासा आयोग के मारफत ले। ओ शब्दकोस के विधान सभा ह का उपयोग करत हाबे तेला उही जाने। अपने मन हिरक के नइ देखत होही तइसे लागथे। बने मनसा लेके बनाय रितिस शब्दकोस तब आज ले छत्तीसगढ़ी ह कामकाज के भाखा बन जतिस।
दूसर मन ला माने बाहिर ले आए बड़का अफसर मन ल येमा काम करे म भले अड़चन आही। फेर अड़चन ल दूरिहाय बर विधान सभा तो खुदे शब्दकोस बनाये हाबे तव ओकर उपयोग करंय न। अइसे घलोक नइहे के सबो बाहिर के अफसर हाबे, छत्तीसगढ़िया मन घलोक बड़े-बड़े पद म हावे, होहू मन छत्तीसगढ़ी म गोठियाथे-बतराथे। फेर काम करत बखत छत्तीसगढ़ी के उपयोग नइ करे एकर कारन हे के ओमन तीन बघवा छपे कागज के आदेश ल मानथे। अउ आदेश करइया मन विधान सभा म खुदे हिन्दी म सवाल-जवाब करथे तव दूसर मनके का असरा करबोन।


text:
रायपुर, 26 अप्रैल 2018। समाज कल्याण विभाग के राज्यस्तरीय समीक्षा बैठक म विशेष सचिव श्री आर प्रसन्ना ह आज विभाग के जनकल्याणकारी योजना अऊ विभागीय कामकाज के समीक्षा करिन। श्री प्रसन्ना ह जिला मन म पदस्थ अधिकारी मन ल निर्देश दीन के ओ मन 40 प्रतिशत ले जादा विकलांगता वाले सबो बी पी एल दिव्यांगजन मन ल पेंशन देना सुनिश्चित करव। एखर बर सर्वे के आधार म दिव्यांगता के प्रमाणपत्र जारी करे बर विशेष कार्य योजना बनावव। बैठक म बताए गीस कि साल 2011 के जनगणना के आधार म अभी हाले म प्रदेश म दिव्यांगजन मन के जनसँख्या 06 लाख 24 हजार 937 हे जेमां ले 40 प्रतिशत ले जादा विकलांगता वाले दिव्यांगजन के जनसँख्या दू लाख 61 हजार 919 हे। अब तक दू लाख 42 हजार दिव्यांगजन मन ल प्रमाणपत्र प्रदान करे गए हे। उमन कहिन कि सबो दिव्यांगजन मन ल राशन कार्ड, दिव्यांगजन प्रमाणपत्र, देवाए बर कारगर कार्य योजना बनाके युद्धस्तर म काम करव। ताकि ओ मन ल शासन के योजना मन के लाभ मिल सकय। बैठक म बताइए गीस कि अभी हाले म एक लाख 13 हजार 567 दिव्यांगजन मन ल विभाग के पेंशन योजना के लाभ मिलत हे अऊ अब तक 31 हजार 664 दिव्यांगजन मन ल राशन कार्ड प्रदान करे गए हे। ए प्रगति म श्री आर प्रसन्ना ह असंतोष व्यक्त करिन अऊ कार्य म प्रगति लाय के निर्देश दीन। उमन कहिन कि ए संबंध म अब कोनो प्रकार के लापरवाही अऊ धीमी प्रगति बर्दाश्त नइ करे जाय। बैठक म बताए गीस कि कृत्रिम अंग प्रदाय योजना के तहत 56 हजार 733, आवास योजना मन म 2540, ऋण योजना मन म 2540 दिव्यांगजन मन ल लाभान्वित करे जात हे। बीमा योजना म अब तक 20 हजार 981 दिव्यांगजन मन ल पंजीकृत करे गए हे।
बैठक म समाज कल्याण विभाग के संचालक डॉ संजय अलंग ह विभाग कोति ले सामाजिक सहायता कार्यक्रम के तहत निराश्रित, दिव्यांगजन, विधवा अउ परित्यक्ता महिला मन अउ वृद्धजन मन ल देहे जात पेंशन के समीक्षा करत कहिन कि कोनो हितग्राही पेंशन ले वंचित झन रहय। उमन बैठक म सबो पेंशन प्राप्तकर्ता मन ल सीधा ऊंखर बैंक खाता मन के माध्यम ले राशि भुगतान बर डायरेक्ट बेनिफिट ट्रांसेक्शन योजना के प्रगति के घलोक जानकारी लीन। बैठक म प्रदेश म संचालित बहुविकलांग केंद्र, विशेष विद्यालय, वृद्धाश्रम, नशामुक्ति केंद्र के कामकाज के घलोक समीक्षा करे गीस। बैठक म अपर संचालक एम एल पाण्डेय, संयुक्त संचालक राजेश तिवारी, उप संचालक श्री पंकज वर्मा संग सबो जिला मन ले समाज कल्याण विभाग के अधिकारी कर्मचारी मौजूद रहिन।
विशेष सचिव ह लीस समाज कल्याण विभाग के राज्यस्तरीय समीक्षा बैठक
रायपुर, 26 अप्रैल 2018। समाज कल्याण विभाग के राज्यस्तरीय समीक्षा बैठक म विशेष सचिव श्री आर प्रसन्ना ह आज विभाग के जनकल्याणकारी योजना अऊ विभागीय कामकाज के समीक्षा करिन। श्री प्रसन्ना ह जिला मन म पदस्थ अधिकारी मन ल निर्देश दीन के ओ मन 40 प्रतिशत ले जादा विकलांगता वाले सबो बी पी एल दिव्यांगजन मन ल पेंशन देना सुनिश्चित करव। एखर बर सर्वे के आधार म दिव्यांगता के प्रमाणपत्र जारी करे बर विशेष कार्य योजना बनावव। बैठक म बताए गीस कि साल 2011 के जनगणना के आधार म अभी हाले म प्रदेश म दिव्यांगजन मन के जनसँख्या 06 लाख 24 हजार 937 हे जेमां ले 40 प्रतिशत ले जादा विकलांगता वाले दिव्यांगजन के जनसँख्या दू लाख 61 हजार 919 हे। अब तक दू लाख 42 हजार दिव्यांगजन मन ल प्रमाणपत्र प्रदान करे गए हे। उमन कहिन कि सबो दिव्यांगजन मन ल राशन कार्ड, दिव्यांगजन प्रमाणपत्र, देवाए बर कारगर कार्य योजना बनाके युद्धस्तर म काम करव। ताकि ओ मन ल शासन के योजना मन के लाभ मिल सकय। बैठक म बताइए गीस कि अभी हाले म एक लाख 13 हजार 567 दिव्यांगजन मन ल विभाग के पेंशन योजना के लाभ मिलत हे अऊ अब तक 31 हजार 664 दिव्यांगजन मन ल राशन कार्ड प्रदान करे गए हे। ए प्रगति म श्री आर प्रसन्ना ह असंतोष व्यक्त करिन अऊ कार्य म प्रगति लाय के निर्देश दीन। उमन कहिन कि ए संबंध म अब कोनो प्रकार के लापरवाही अऊ धीमी प्रगति बर्दाश्त नइ करे जाय। बैठक म बताए गीस कि कृत्रिम अंग प्रदाय योजना के तहत 56 हजार 733, आवास योजना मन म 2540, ऋण योजना मन म 2540 दिव्यांगजन मन ल लाभान्वित करे जात हे। बीमा योजना म अब तक 20 हजार 981 दिव्यांगजन मन ल पंजीकृत करे गए हे।


text:
मनरेगा म अप्रैल-जून तक जल संरक्षण-संवर्धन अऊ जुलाई-सितम्बर तक वृक्षारोपण के काम कर ले जाय: श्री नरेन्द्र मोदी
रायपुर, 25 अप्रैल 2018। प्रधानमंत्री श्री नरेन्द्र मोदी ह देश के सबो राज्य मन ल महाराष्ट्र पैटर्न म गन्ना के खेती अऊ आन फसल मन बर ड्रिप अऊ स्प्रिंकलर सिंचाई योजना मन म विशेष रूप ले ध्यान देहे के निर्देश दीन। श्री मोदी आज नई दिल्ली ले वीडियो कॉन्फ्रेसिंग के संग भारत सरकार के कई ठन मंत्रालय मन के महत्वाकांक्षी परियोजना मन के प्रगति के स्थिति जाने छत्तीसगढ़ संग आन सबो राज्य मन के मुख्य सचिव मन के बैठक ले रहिन। उमन मुख्य सचिव मन ले कहिन कि ए साल देश के सबो राज्य मन म महात्मा गांधी राष्ट्रीय ग्रामीण रोजगार गारंटी योजना (मनरेगा) के तहत अप्रैल-मई अऊ जून के महीने म केवल जल संरक्षण- अऊ जल संवर्धन के संरचना मन के निर्माण काम कर लेहे जाय। उमन ये घलोक कहिन कि बरसात के दिन म जुलाई ले सितमबर तक मनरेगा म योजनाबद्ध तरीका ले सघन वृक्षारोपण घलोक करे जाए।


text:
रायपुर,1 मई 2018। राज्य शासन के मुख्य सचिव श्री अजय सिंह ह आज इहां मंत्रालय म स्वास्थ्य, लोक स्वास्थ्य यांत्रिकी अऊ नगर निगम रायपुर के वरिष्ठ अधिकारी मन के बैठक लेके कड़ा निर्देश दीन के राजधानी रायपुर संग राज्य के कोनो क्षेत्र म पीलिया ले कोनो के मौत झन होवय, ये सुनिश्चित करे जाए। उमन अइसन व्यवसायिक प्रतिष्ठान जेमा एसीड के उपयोग करे जात हे, अऊ उपयोग के बाद नाली म बोहा दे जाथे, उंखर जांच करके कड़क कार्रवाई करे के निर्देश दीन। नाली म बोहाए गए एसीड ले पेयजल के पाईप लाईन ल क्षति पहुंचथे अऊ प्रदूषित पानी पाईप लाईन ले होके घर मन तक पहुंच जाथे। जेकर सेती पीलिया, डायरिया, टायफाइड जइसे कई बीमारी मन फैलथे। मुख्य सचिव ह राज्य के जम्मो निजी अस्पताल मन ल पीलिया के ईलाज बर अस्पताल म पहुंचत प्रभावित मन के जानकारी संबंधित जिला प्रशासन ल देहे के निर्देश दीन।
बैठक म सचिव नगरीय प्रशासन डॉ. रोहित यादव, सचिव स्वास्थ्य सुश्री निहारिका बारिक, प्रमुख अभियंता लोक स्वास्थ्य यांत्रिकी श्री पी.जी. कोसरिया, कलेक्टर रायपुर श्री ओ.पी. चौधरी, नगर निगम आयुक्त रायपुर श्री रजत बंसल संग विभागीय वरिष्ठ अधिकारी उपस्थित रहिन।
मुख्य सचिव ह कहिन पीलिया ले कोनो मौत झन होवय
रायपुर,1 मई 2018। राज्य शासन के मुख्य सचिव श्री अजय सिंह ह आज इहां मंत्रालय म स्वास्थ्य, लोक स्वास्थ्य यांत्रिकी अऊ नगर निगम रायपुर के वरिष्ठ अधिकारी मन के बैठक लेके कड़ा निर्देश दीन के राजधानी रायपुर संग राज्य के कोनो क्षेत्र म पीलिया ले कोनो के मौत झन होवय, ये सुनिश्चित करे जाए। उमन अइसन व्यवसायिक प्रतिष्ठान जेमा एसीड के उपयोग करे जात हे, अऊ उपयोग के बाद नाली म बोहा दे जाथे, उंखर जांच करके कड़क कार्रवाई करे के निर्देश दीन। नाली म बोहाए गए एसीड ले पेयजल के पाईप लाईन ल क्षति पहुंचथे अऊ प्रदूषित पानी पाईप लाईन ले होके घर मन तक पहुंच जाथे। जेकर सेती पीलिया, डायरिया, टायफाइड जइसे कई बीमारी मन फैलथे। मुख्य सचिव ह राज्य के जम्मो निजी अस्पताल मन ल पीलिया के ईलाज बर अस्पताल म पहुंचत प्रभावित मन के जानकारी संबंधित जिला प्रशासन ल देहे के निर्देश दीन।


text:
प्रधानमंत्री ह महिला समूह ल दीस अमली बीज निकाले के मशीन
रायपुर, 14 अप्रैल 2018। प्रधानमंत्री श्री नरेन्द्र मोदी ह आज छत्तीसगढ़ के आदिवासी बहुल बस्तर संभाग के ग्राम जांगला (जिला-बीजापुर) म सबले कम समर्थन मूल्य म वनोपज खरीदी अऊ प्रसंस्करण बर केन्द्र सरकार के वन, धन योजना के घोषणा करत कहिन -देशभर म वन धन विकास केन्द्र खोले जाही ताकि हमार वनवासी भाई-बहिनी मन ल वनोपज के सही दाम मिल सकय। संगेच प्रसंस्करण के संग ओखर मूल्य संवर्धन (वेल्यू एडिएशन) करे जा सकय। उमन वन धन योजना के संगें-संग प्रधानमंत्री जन धन योजना अऊ गोबर धन योजना के घलोक जिक्र करिन। श्री मोदी ह कहिन -ये तीनों योजना गांव वाले मन अऊ विशेष रूप ले वन क्षेत्र मन के निवासी मन अऊ गरीब मन के आर्थिक विकास म मददगार होही।
श्री मोदी ह कहिन -प्रधानमंत्री जनधन योजना के तहत छत्तीसगढ़ के बैंक मन म एक करोड़ 30 लाख खाता खुल गे हे। बैंक मन म खाता होए म ओखर का फायदा मिलही हे, ये आप मन सब जानत हव। श्री मोदी ह वन धन योजना के महत्व उपर प्रकाश डालिन अऊ उदाहरण देवत कहिन कि कच्चा अमली ल जब आप मन बेचथव त 17 रूपिया या 18 रूपिया प्रति किलो के कीमत मिलथे, फेर उही इमली के बीज निकाल के बीज रहित अमली ल बाजार म बेचे जाय तो ओखर कीमत 50 रूपिया ले 60 रूपिया प्रति किलो तक मिलथे। उमन कहिन -वन धन योजना म छोटे वनोपज मन के संग्रहण अऊ प्रसंस्करण के काम मन म मनखे मन ल बड़ संख्या म रोजगार घलोक मिलही। श्री मोदी ह आज के कार्यक्रम म एक महिला स्वसहायता समूह ल इमली प्रसंस्करण बर मशीन भेंट कर शुभकामना दीन। ए मशीन ले इमली के बीज ल आसानी ले निकाला जा सकही।
जनसभा म श्री मोदी ह ये घलोक कहिन -आदिवासियों के हित मन के रक्षा बर वनाधिकार कानून ल अऊ घलोक जादा सख्ती ले लागू करे जाही। बांस के खेती करइया गांव वाले मन ल ओखर अच्छा मूल्य प्राप्त हो सकय, एखर बर अब ओ मन बिना कोनो रोक-टोक के बांस के कारोबार कर सकही। बीजापुर जिला म पाछू दू बछर म ग्यारा महिला स्वसहायता समूह मन कोति ले रेशम कृमि पालन के संग 34 लाख रूपिया के आमदनी हासिल करे हें। ए समूह मन के महिला मन शहद उत्पादन के क्षेत्र म घलोक काम करत हें। प्रधानमंत्री के जांगला प्रवास के समय आज उहां प्रदर्शनी म लगाए गए वन विभाग के स्टॉल म श्री मोदी ह ए महिला समूह मन ले घलोक मुलाकात करिन।
आप मन जानतेच होहू के केन्द्र सरकार ह गांव वाले मन के जीवन ल बेहतर बनाए बर गोबर-धन योजना शुरू करे के निर्णय लेहे हे। ए योजना के तहत गोबर अऊ खेत मन के ठोस कचरा ल कम्पोस्ट खाद, बायोगैस अउ बायो-सीएनजी म बदले जाही।


text:
दान लीला के अंश : पं. सुन्दरलाल शर्मा
पं. सुन्दरलाल शर्मा ल छत्तीसगढी़ पद्य के प्रवर्तक माने जाथे। सबले पहिली इमन छत्तीसगढी़ मं ग्रंथ-रचना करिन अउ छत्तीसगढी़ जइसे ग्रामीण बोली (अब भाषा) मं घलोक साहित्य रचना संभव हो सकथे ए धारणा ल सत्य प्रमाणित करे गीस। इंखर ‘दान लीला’ ह छत्तीसगढ मं हलचल मचा दे रहिस हे। ओ समें कुछ साहित्यकार मन इंखर पुस्तक के स्वागत करिन अउ कुछ मन विरोध तको करिन। मध्यप्रदेश के ख्याति प्राप्त साहित्यकार पण्डित रघुवरप्रसाद द्विवेदी ह ओ समें के ‘हितकारिणी पत्रिका’ मं ए पुस्तक के अड़बड़ करू आलोचना करिन। तेखर बाद भी ये पुस्तक अड़बड़ जनप्रिय हो गीस, काबर कि ओखर प्रकाशन के थोरकेच समय के बाद बाजार मं अंदाजन आधा दर्जन कई झन लेखक मन के लिखे ‘दान लीला’ के पुस्तक बिके लागिस, जेन सुन्दरलाल जी के ‘दान लीला’ मं थोक-बहुत बदलाव करके छपवाए गए रहिस।
सुन्दरलाल शर्मा के पद्य लिखे के उदीम ले उत्साहित होके कई झन मनखे मन छत्तीसगढी़ मं पद्य रचना सुरू करिन अऊ पौराणिक कथानक उपर आधारित ‘नाग लीला’ अऊ ‘भूत लीला’ नाम के दू पुस्तक प्रकाशित होइस।
इंखर जन्म छत्तीसगढ के प्रसिद्ध तीर्थ राजीवलोचन (राजिम) मं होय रहिस। इमन छत्तीसगढ़ मं सबले पहिली सामाजिक अउ राजनीतिक क्रान्ति जाग्रत करिन। इमन मध्यप्रदेश के मुख्यमंत्री स्व० रविशंकर शुक्लजी के सहयोगी रहिन। इमन जीवन भर स्वतंत्रता आन्दोलन खातिर कांग्रेस के सेवा करिन अऊ कई पइत जेल घलोक गीन। समाज सुधार के क्षेत्र मं घलोक इमन अभूतपूर्व काम करिन। छत्तीससढी़ के सतनामी सप्रदाय मं जऊन/यज्ञोपवीत के प्रथा जउन हावे ये शर्मा जी के ही सूझ कहे जाथे। उंखर छत्तीसगढी़ दानलीला के अंश प्रस्तुत हावे :-
जब ले सपना में निहारंव वो।
तब ले मिलका नई मारंव ओ।
दिन रात मोला हयरान करैं।
दुखदाई ये दाई! जवानी जरै।
मैं गोई अब कोन उपाय करं।
ये कहूं दहरा बिच बूड़ मरों।
मोला कोनों उपाव नई सूझत है।
ये गोई गोदना अस गूदत है,
जब ले वोला मूड में मौर धरे।
गर में बने फल के माला करे।
लवड़ी दुहनी कर में लटुका।
पहिरे पियरा-पियरा पटुका,
मैं तो जात चले देख पारेंबव ओं
बोला कुंज के मौती निहारेंव ओ
तब ले गोई! मैं बनि गेयेंव बही,
थोरको सुरता मोला चेत नहीं।
चिटको नइ अन्न सुहाबे मोला।
विरदान्त में कोन बतावों तोला।
बढके तोला गोई, बतावों नहीं,
थोरको तोर मेर लुकावों नहीं।
हुस जावत मोर सुभाव गोई।
कतको दुखहाई कोई।
मन मोर चोराय सु लेइस है।
मोहनी कुछु थोप-धौं देइस है।
कौन जानथे जो कुछ जाहे होई।
ये जवानी ला कइसे निभाहों गोई।
(परिचय डॉ.दयाशंकर शुक्ल : छत्तीसगढ़ी लोकसाहित्य का अध्ययन का छत्तीसगढ़ी भावानुवाद)
छत्तीसगढ़ी साहित्य व जातीय सहिष्णुता के पित्र पुरूष : पं. सुन्दर लाल शर्मा


text:
मितानी के बिसरत संस्कृति
हर बच्छर राखी तिहार के आगू नीते पाछू नवा पीढी के नान्हे-नान्हे लइका अउ सग्यान नोनी-बाबू मन ल एक-दूसर के हांथ म आनी-बानी रंग-बिरंगी सुंतरी बांधत देखथंव त अचरित लागथे।एला ओमन फरेंडशीप बेल्ट किथे।अउ ये बेल्ट बांधे के तिहार ल फरेंडशीप-डे।माने संगी जंहुरिया ल बेल्ट बांधके अपन संगी होय के दोसदारी जताय के परब।पहिली ये बिदेसी तिहार ल बडे-बडे सहर के नोनी-बाबू मन मनावय।फेर धीरे-धीरे येहा हमर छत्तीसगढ़ के गंवई म घलो संचरत हे।उही भुइंया म जिंहा हर परब म मितानी बधे के परंपरा अउ ये बंधना ल जिंयत भर निभाये के संस्कृति हवय।दुवापर जुग म भगवान किसन ह सुदामा संग अउ तरेता जुग म भगवान राम ह सुगरीव संग म मितानी बधे रिहिन अउ एक-दूसर के जम्मो कारज म सहयोग करिन।तिही पाय के मितानी नता ल भगवान घर के नता केहे जाथे।
छत्तीसगढ़ ह बड धार्मिक अंचल आय।इंहा के मनखे देवधामी ल बड मानथे।कोन्हो मनखे ह दरस खातिर जगन्नाथ पुरी जाथे त ओला किलोली करके उंहा के महापरसाद आजो मंगवाथे।काकरो गंगा मइया के दरस के संजोग बनथे त ओला गंगाजल अउ गंगाबारु लाने बर खंधोथे।अतिक आस्था अउ सरधा रखथे इंहा के मनखे ह।फेर इंहा के पोठ लोक जीवन म तीज-तिहार अउ जंवारा,भोजली जइसे संस्कृति त घला हमाय हे।मितानी बधे के सुघ्घर परंपरा ह इंहा के लोक जीवन म रचे बसे हे।आनी बानी के परब नीते धार्मिक जिनिस के चिन्हारी ल माध्यम बना के मितानी के परंपरा ल छत्तीसगढिया मन उमर भर निभाथे। छत्तीसगढ़ म मितान के नांव नी लिये जाय।नांव के जगा म जेन जिनीस ह मितानी बधे के माध्यम बनथे उही संबोधन म सीता-राम काहत गोठ-बात होथे।जइसे महापरसाद,गजामूंग,गंगाजल,गंगाबारु,तुलसी दल,जंवारा,भोजली,दौनापान ,गोबरधन,सहिनाव आदि।छत्तीसगढ़ ले सबले लकठा म भगवान जगन्नाथ ह पुरी म बिराजे हे।तेकरे सेती छत्तीसगढ़ म रथयातरा ल बड उछाह के संग मनाय जथे।रथयातरा के दिन भगवान जगन्नाथ म गजामूंग के भोग लगथे।इही गजामूंग ल साखी मानके गजामूंग बधे जाथे।वइसने ढंग ले गंगाजल,गंगाबारु,भोजली,जंवारा,तुलसी दल ,दौनापान अउ जगन्नाथ महापरभु के भोग म महापरसाद बधे जाथे।
मितानी बधे के घलो परब मुताबिक समे होथे।जइसे गजामूंग ल अषाढ महिना के रथयातरा परब के समे,भोजली ल भादो म अउ जंवारा ल नवरात परब म बिसरजन खानी बधे जाथे।देवारी तिहार म गोबरधन खुंदाय के बेरा गउ माता के गोबर ले गोबरधन बधे के परंपरा देखे बर मिलथे।एके जइसे दू नांव के मनखे मन सहिनांव बदधे। महापरसाद,गंगाजल,गंगाबारू,तुलसीदल,दौनापान ल कोनो भी शुभ कारज अउ तीज-तिहार के मउका बधे जा सकथे।
मितानी बधे बर अमीर-गरीब,जात-पात अउ उमर के बंधन नी राहय।येमा नारी पुरुष के भेद घलो नीहे।गंवई म जेन सियानिन-सियान मन काकरो संग नाती के नता मानथे,ओमन ह उंकर संग मितानी बध लेथे।अउ भेंट होय के बेर सीताराम कहिके एक-दूसर ल जोहारथे।एके जंहुरिया लइका मन मितानी बधथे त उंकर दाई-ददा मन घला मितानी के बंधना म बंधा जाथे अउ उमर भर सुख-दुख के जम्मो कारज म एक दूसर के साथ निभाथे। मितान बने के बाद मितनहा मन मितान के ददा ल फुलबाबू अउ महतारी ल फुलदाई कथे।एक दूसर के परवार म फूलवारी नता ल सग नता बरोबर माने जाथे।हर तिहार बार म मितान के घर ले दार-चाउंर अउ रोटी-पीठा मितान-मितानिन बर पठोय के रिवाज हे।
मितान-मितानिन ह सबले लकठा के मयारु अउ हितवा नता आय जेहा मया अउ बिश्वास के डोरी म बंधाय रथे।शायद इही कारन शासन ह घलो गांव गंवई म स्वास्थ्य सेवा अउ नवा नवा जानकारी पठोइय्या महिला मन ल “मितानिन” नांव देहे।आज समे के संग हमर माटी के जम्मो संस्कार अउ परंपरा ह नंदावत हे।त अइसन बेरा म हमर ये मितानी परंपरा ल सइत के राखे के जुरूरत हे।मितान बधई ल भगवान घर के नता माने जाथे।हमर ये पोठ संस्कृति ल सहेजे अउ जतने के जुरूरत हवय।
कइसे मितान!!!
रीझे यादव
टेंगनाबासा(छुरा) 493996


text:
राज्य स्तरीय कार्यशाला म 200 मास्टर ट्रेनर्स मन ल देहे गीस प्रशिक्षण
मुख्यमंत्री डॉ. रमन सिंह ह आज इहां नवीन विश्राम गृह म प्रदेश म कैशलेस लेन-देन ल बढ़ावा देहे खातिर आयोजित राज्य स्तरीय एक दिवसीय कार्यशाला के शुभारंभ करिन। ये समय म मुख्यमंत्री डॉ. सिंह ह मास्टर ट्रेनर्स मन संबोधित करत कहिन के छत्तीसगढ़ कैशलेस लेन-देन म देश के अगुवा राज्य बनही। दिसंबर महीना के आखरी तक प्रदेश के 10 लाख मनखे मन ल कैशलेस लेन-देन बर प्रशिक्षित करे जाही। ये डिजिटल आर्मी के माध्यम ले शहर ले लेके गांव तक लोगन ल कैशलेस लेन-देन खातिर प्रशिक्षित करे जाही। उमन कैशलेस लेन-देन खातिर लोगन ल प्रशिक्षित करे बर युवा मन ल जोड़े ल कहिन।
मुख्यमंत्री ह कहिस के छत्तीसगढ़ जनधन खाता चालू करे, नागरिक मन के आधार कार्ड बनवाये अउ स्वच्छ भारत अभियान के अंतर्गत गांव ल खुला म शौचमुक्त करे म आघू रहे हे। देश म लागू विमुद्रीकरण के छत्तीसगढ़ के मनखे मन स्वागत अउ समर्थन म जइसे उत्साह अउ धैर्य के परिचय देहे हें। येकर ले ये स्पष्ट हे के अवईया समय म कैशलेस लेन-देन के अभियान छत्तीसगढ म जन आंदोलन बनही। मुख्यमंत्री ह कहिस के येकर खातिर राज्य शासन कोति ले विस्तृत कार्ययोजना बनाये गए हे। संभाग ले लेके ग्राम पंचायत स्तर तक मनखे मन ल डिजिटल भुगतान खातिर प्रशिक्षण देहे के योजना हावय। हरेक ग्राम पंचायत म पचास आदमी ल डिजिटल भुगतान बर प्रशिक्षित करे जाही। मुख्यमंत्री ह आघू कहिन के प्रदेश के क्रेडिट धारक किसान मन ल रूपे कार्ड जारी करे जाही। ग्रामीण क्षेत्र म भुगतान बर आधार इनेबल्ड भुगतान प्रणाली अउ रूपे कार्ड ल बढ़ावा देहे जाही।मुख्यमंत्री ह कहिन के देश म 1 लाख करोड़ रूपया के नगदी लेन-देन के प्रक्रिया म 2100 करोड़ रूपया हर साल खर्चा होथे। येकर अप्रत्यक्ष भार जनता उपर ही परथे। डिजिटल पेमेंट ले भुगतान के प्रक्रिया पारदर्शी अउ सरल होगी। मुख्यमंत्री ह कहिन के प्रदेश म धान खरीदी अउ मुख्यमंत्री स्वास्थ्य बीमा योजना म भुगतान के प्रक्रिया म सूचना प्रौद्योगिकी के इस्तेमाल होवत हे येकर ले लाखों आदमी लाभान्वित घलव होवत हें। ये अवसर म छत्तीसगढ़ इंफोटेक प्रमोशन सोसायटी, चिप्स कोति ले मॉस्टर ट्रेनर्स के सहयोग बर हेल्पलाईन नंबर घलव जारी करे गईस। मुख्य सचिव विवेक ढांड ह कहिन के छत्तीसगढ़ नई तकनीक मन ल अपनाये म हमेंशा आघू रहे हे। प्रधानमंत्री जनधन योजना जब खलू होईस वो समय छत्तीसगढ़ के 1 करोड़ लोगन के बैंक खाता नइ रहिस। ये योजना के क्रियान्वयन म सरकार अउ जनता ह मिलके काम करिन अउ आज 90 लाख ले जादा मनखे के जनधन खाता खुल गए हे। देश म आधार पहचान संख्या के सबले जादा कव्हरेज छत्तीसगढ़ म हे। प्रदेश म 96 प्रतिशत लोगन के आधार बन गए हे।
इलेक्ट्रानिक्स एवं सूचना प्रौद्योगिकी विभाग के प्रमुख सचिव अमन सिंह ह राष्ट्रीय अउ अंतर्राष्ट्रीय परिदृश्य म कैशलेस भुगतान के जानकारी देवत कहिन के भारत म 94 प्रतिशत लेन-देन नगद आधारित होथे। जबकि विकसित देश मन म 80 ले 90 प्रतिशत भुगतान कैशलेस होथे। कालाधन अउ जाली नोट ल खतम करे के संग कैशलेश लेन-देन ल बढ़ावा देना विमुद्रीकरण के उद्देश्य आए। ये अवसर म छत्तीसगढ़ इंफोटेक प्रमोशन सोसायटी के मुख्य कार्यपालन अधिकारी एलेक्स पॉल मेनन अउ अधिकारी मन के द्वारा डिजिटल भुगतान के अलग-अलग तरीका मन के प्रशिक्षण देहे गईस। प्रशिक्षण म आन-आन विभाग ले आए मॉस्टर ट्रेनर्स मन डिजिटल पेमेंट के यूपीआई, एमएमआईडी, यूएसआईडी, एईपीएस, मोबाईल वॉलेट अउ बैंक कार्ड के माध्यम ले भुगतान करे के बारीकी मन ल समझिन। ये अवसर म अपर मुख्य सचिव अजय सिंह, गृह विभाग के प्रमुख सचिव बीआर सुब्रमण्यम, वित सचिव अमित अग्रवाल सहित अधिकारीमन उपस्थित रहिन।


text:
रायपुर, 08 मई 2018। छत्तीसगढ़ के वन मंत्री श्री महेश गागड़ा ह कहिन कि बांस के खेती ले घलोक किसान मन के आमदनी दुगुना हो सकत हे। मनखे मन के जीवन म बांस के कई ठन उपयोग अऊ एखर आर्थिक पहलु मन ल ध्यान म रखके केन्द्र सरकार ह ए परिवहन ल ट्रांजिट पास (टीपी) के अनिवार्यता ले मुक्त कर देहे हे। किसान अब अपन मन के बिना कोनो रोक-टोक के कहूं भी एला ले जाके बेंच सकत हें। श्री गागड़ा आज इहां नवा रायपुर स्थित अरण्य भवन म बांस आधारित उद्योग मन के संभावना विसय म आयोजत दू दिवसीय राष्ट्रीय संगोष्ठी के समापन सत्र ल मुख्य अतिथि के आसंदी ले सम्बोधित करत रहिन। कार्यक्रम के अध्यक्षता सीएसआईडीसी के अध्यक्ष श्री छगनलाल मुंदड़ा ह करिन।
(adsbygoogle = window.adsbygoogle || []).push({});


text:
दीपक बावनकर@रायपुर किसी फिल्म में मैंने सुना था कि फिल्मे तीन वजह से चला करती है इंटरटेनमेंट, इंटरटेनमेंट और इंटरटेनमेंट. ये बात आज सही भी नजर आ रही है . काबर कि कोनो भी फिलिम ल मनोरंजक बनाए म अगर काखरो हाथ होथे त वो हे फिल्म के निर्देशक अऊ वो हे सतीश जैन . सतीश जैन ह ये कमाल पहिली बार नई करे हे ,एखर पहिली भी जैन साहब ह अइसे कमाल कर चुके हे , हंस झन पगली वो दौर म रिलीज होईस जब इन्हा के कलाकार अऊ निर्माता ,निर्देशक मन अपन प्रतिष्ठा के लड़ाई मल्टीप्लेक्स वाला मन संग लडत रिहिस ,खैर एमा जीत फिलिम वाला मन ल ही मिलिस
हंस झन पगली अपन सौ दिन पूरा करिस त फिल्म के यूनिट अऊ सब्बो कलाकार मन बर एक पार्टी रखे गीस ,ये पार्टी होटल सेलिब्रेशन म रखे गिस , जिन्हा संस्कृती मंत्री अमरजीत भगत ,कसडोल विधायक शकुंतला साहू ,दिलीप षडंगी समेत छत्तीसगढ़ी सिनेमा के तमाम हस्ती मौजूद रिहिस , सब्बो झन के सम्मान करे गिस अऊ कुछ कलाकार मन ल आर्थिक सहयोग घलोक दे गिस , ये मौका म निर्देशक सतीश जैन ,छोटे लाल साहू ,उपासना ,प्रदीप शर्मा ,क्रांति दीक्षित ,रवि साहू ,आकाश सोनी , अनिकृति , मन कुरैशी समेत बड अकन कलाकार मन उपस्थित रिहिन


text:
रायपुर, 20 जून 2017, राज्यपाल श्री बलरामजी दास टंडन ह अंतर्राष्ट्रीय योग दिवस के अवसर म प्रदेशवासी मन ल हार्दिक बधाई देहे हावंय। उमन अपन शुभकामना संदेश म कहे हावंय कि योग, उत्तम स्वास्थ्य बर एक अइसन जीवन पद्धति हे, जऊन मनुष्य ल निरोगी बनाथे। योग के ये प्राचीन परम्परा हमार देश के अमूल्य विरासत हे। योग के माध्यम ले मनुष्य अपन शरीर, मन अउ आत्मा म संतुलन स्थापित करके एकनिष्ठ, एकाग्र अउ स्थिर होथे अउ अंदर के शक्ति मन ल जागृत करथे। ये केवल व्यायाम नो हय बल्कि विज्ञान घलोक ये।
आधुनिक जीवन शैली, व्यस्तता, तनाव आदि के कारन कई ठन बीमारी आजकल बाढ़ गए हे। अइसे म योग रोग मन के उपचार म उपयोगी साबित होवत हावय। योग म हमार जीवन म सकारात्मक बदलाव लाय के असीम संभावना हावय। योग शरीर के सबो अंग मन म प्रभाव डालथे अउ ओमन ल सुचारू रूप ले संचालित करे म मदद करथे। योग ले जुरना विद्यार्थि मन बर घलोक लाभकारी हावय। योग एकाग्रता म कमी दूर करथे उन्हें विचार शक्ति ल बढ़ाथे। ये कईयोन प्रकार ले शरीर के दोष मन ल दूर करे म सहायक घलोक हावय। उमन नागरिक मन ले आह्वान करिन कि योग ल अपन जीवनशैली के अभिन्न अंग बनाव अउ रोग मन ले हमेशा दूर रहव अउ जीवन ल स्वस्थ अउ ऊर्जा ले भरपूर बनाव।


text:
रायपुर, 05 जनवरी 2017। धार्मिक न्यास और धर्मस्व मंत्री बृजमोहन अग्रवाल ह काली रतिहा छत्तीसगढ़ के प्रसिद्ध तीर्थ राजिम म माघी पून्नी ले महाशिवरात्रि तक आयोजित होवईया राजिम महाकुंभ कल्प के तैयारी के समीक्षा करिन। राजिम महाकुंभ 10 फरवरी माघ पून्नी ले शुरू होही अउ महाशिवरात्रि के दिन 24 फरवरी को एकर समापन होही।
राज्य शासन कोति ले महानदी, पैरी अउ सोंढूर नदी मन के पवित्र संगम म राजिम के पुरखौती मेला ल सन् 2005 ले कुंभ के रूप म आयोजित करे जात रहिस हे। ये आयोजन के बारा बछर येसाल पूरा होवत हे। येला सुरता राखत इंहा सालाना मेला महाकुंभ कल्प के रूप म मनाये के निर्णय लेहे गए हे। धार्मिक न्यास एवं धर्मस्व मंत्री अग्रवाल ह आयोजन स्थल के दौरा घलव करिन अउ राजीव लोचन मंदिर परिसर के तीर संबंधित अधिकारी अउ जनप्रतिनिधी मन के बैठक लीन। अग्रवाल ह बैठक म कहिन के राजिम के त्रिवेणी संगम म कुंभ आयोजन के ये बारवां बछर आए। ये खातिर ये साल महाकुंभ के भव्य स्वरूप म आयोजन होही। अग्रवाल ह कहिन कि राज्य सरकार ह राजिम कुंभ ल संत-महात्मा मन के भावना के अनुरूप कल्प के नाम घलव देहे हे। उमन कहिन के शासकीय विभाग, जनप्रति अउ आम नागरिक मन के सहयोग ले ये साल के आयोजन ल अउ अच्छा बनाना हे। उमन बताइन के राज्य सरकार ह त्रिवेणी संगम म लक्ष्मण झूला बनाए खातिर 25 करोड़ रूपया के मंजूरी देहे हे। आगू बछर त्रिवेणी संगम म कुलेश्वर मंदिर ले लोमश ऋषि आश्रम अउ लोमश ऋषि आश्रम ले राजीव लोचन मंदिर परिसर के तीर तक नदिया म सीमेंट कांक्रीट के सड़क बनही। एकर खातिर घलव राज्य सरकार ह 25 करोड़ रूपया पास करे हे।
बैठक म पर्यटन एवं संस्कृति मंत्री दयालदास बघेल, महिला एवं बाल विकास मंत्री अउ गरियाबंद जिला के प्रभारी मंत्री श्रीमती रमशिला साहू, संसदीय सचिव तोखन लाल साहू, संसदीय सचिव गोवर्धन मांझी, अपेक्स बैंक के अध्यक्ष अशोक बजाज, राजिम विधायक संतोष उपाध्याय, जिला पंचायत गरियाबंद के अध्यक्ष श्रीमती श्वेता शर्मा संग स्थानीय जनप्रतिनिधि मन उपस्थित रहिन। इंखर अलावा रायपुर संभाग के कमिश्नर बृजेश चंद्र मिश्रा, कलेक्टर रायपुर ओ.पी. चौधरी, कलेक्टर गरियाबंद श्रीमती श्रुति सिंह, कलेक्टर धमतरी सी.आर. प्रसन्ना अउ रायपुर, महासमुन्द, धमतरी अउ गरियाबंद जिला के वरिष्ठ पुलिस अधिकारी अउ संबंधित विभाग मन के वरिष्ठ अधिकारी घलव बैठक म संघरिन।
धार्मिक न्यास मंत्री अग्रवाल ह कहिन के राजिम कुंभ के बारा बछर होए के सेती ये साल भव्य रूप म आयोजन करे जाही। जेमा विश्व प्रसिद्ध संत-महात्मा मन के प्रवचन होही। महाकुंभ के आयोजन ल देखत हर विभाग ल पाछू बछर ले 25 परसेंट जादा अच्छा व्यवस्था सुनिश्चित करना होही। अग्रवाल ह लोक निर्माण विभाग, वन विभाग, लोक स्वास्थ्य यांत्रिकी विभाग, पुलिस विभाग, खाद्य विभाग, स्वास्थ्य विभाग, परिवहन, संस्कृति, पर्यटन, विद्युत विभाग, जल संसाधन विभाग के अधिकारी मन से महाकुंभ के प्रस्तावित तैयारी मन के जानकारी घलव लीन। अग्रवाल ह कहिन के मेला म साफ-सफाई, सुरक्षा, पेयजल, यातायात व्यवस्था, चिकित्सा सुविधा खातिर विशेष ध्यान देहे के जरूरत हावय। उमन राजिम कोती अवईया अउ जवईया चारो मुड़ा के सड़क मन के मरम्मत करे के आदेस दीन। एकर संगें-संग मेले के दौरान राजिम नवापारा के जमो मंदिर मन अउ संगम के तीनों पुल म अंजोर के सही व्यवस्था करे ल कहिन।
अग्रवाल ह विश्व प्रसिद्ध साधु-संत मन के आगमन ल ध्यान म रखत संत-समागम स्थल अउ मुख्य मंच म अउ जादा सुविधा वाले व्यवस्था करे के आदेस दीन। उमन कहिन के जमो विभाग के तैयारी हर हाल म 30 जनवरी तक पूरा हो जाना चाहिए। उमन त्रिवेणी संगम के खाल्हे बने एनीकट के साफ-सफाई करे के तको आदेस दीन। उमन बैठक के पाछू मुख्य मंच के निर्माण कार्य के जायजा तको लीन। संस्कृति मंत्री दयालदास बघेल अउ महिला एवं बाल विकास मंत्री श्रीमती रमशिला साहू ह बैठक में कहिन के राजिम कुंभ के कारन छत्तीसगढ़ के प्रसिद्धी देश-दुनिया म फैले हे। बारवां बछर के आयोजन ल अउ जादा भव्य बनाए खातिर सब के सहयोग के जरूरत हावय। बैठक के आखरी म राजिम विधायक संतोष उपाध्याय ह आभार व्यक्त करिन।


text:
दिल्ली, 26 अप्रैल 2017। भाजपा नेता अऊ सांसद सुब्रमण्यम स्वामी ह छत्तीसगढ़ के नक्सल प्रभावित इलाका म आपातकाल घोषित करे के सुझाव देहे हे। समाचार एजेंसी एएनआई के मुताबिक उमन कहिन कि ‘मोर राय हे कि ए बेरा सुकमा अऊ छत्तीसगढ़ के आन हिस्सा मन म संविधान के अनुच्छेद-352 ल लागू कर देना चाही जेखर मतलब आपातकाल हे।’ आप मन ल बता दन कि युद्ध, बाहरी आक्रमण या सशस्त्र विद्रोह के आधार म अनुच्छेद-352 के तहत आपातकाल लगाए जाथे।
मिले जानकारी के मुताबिक सुब्रमण्यम स्वामी हर छत्तीसगढ़ के नक्सल प्रभावित इलाका म आपातकाल लगाय के संगें-संग सशस्त्र बल विशेषाधिकार कानून (अफ्सपा) ल घलोक प्रभावी बनाए के सलाह देहे हे। उमन ये घलोक कहिन कि माओवादी मन के खिलाफ कुछ अइसन कठोर कार्रवाई होना चाही जेखर ले ओ मन ल अपन गलती उपर पछताना परय। ये गोठ उमन सोमवार को सुकमा म होए नक्सली हमला अउ केंद्रीय रिजर्व पुलिस बल (सीआरपीएफ) के 25 जवान के शहीद होए घटना वाले बात ल लेके बोलत रहिन।
style="display:block"
data-ad-client="ca-pub-3208634751415787"
data-ad-slot="4115359353"
data-ad-format="link">
style="display:block"
data-ad-format="autorelaxed"
data-ad-client="ca-pub-3208634751415787"
data-ad-slot="1301493753">


text:
महानदी के उदगम क्षेत्र मं लोक सुराज के एक बड़का उपलब्धि
रायपुर, 12 मई 2017। महानदी के उदगम स्थल सिहावा मं मुख्यमंत्री डॉ. रमन सिंह के घोषणा के सिरिफ एक हफ्ता के भीतर गांव वाले मन ल आज ले बैंकिंग सुविधा मिले लगिस। आप मन जानतेच होहू कि प्रदेश व्यापी लोक सुराज अभियान के तहत मुख्यमंत्री छै दिन पहिली सात मई के दिन उहां अचानक पहुंचे रहिन। उमन सिहावा मं आयोजित समाधान शिविर मं स्थानीय मनखे मन के अनुरोध म सिहावा मं बैंक के प्रारंभिक सेवा लउहे शुरू करे के घोषणा करे रहिन अऊ मुख्य सचिव श्री विवेक ढांड ल एखर खातिर जल्दी कार्रवाई करे के निर्देश दे रहिन। मुख्यमंत्री हर कहे रहिन कि लोगन ल बैंक सेवा मन ले जोड़े बर फिलहाल वैकल्पिक व्यवस्था करे जाही अऊ बहुत जल्दी उहां कोनो राष्ट्रीयकृत बैंक के शाखा घलोक शुरू करे जाही।
राज्य सरकार के अधिकारी मन तत्परता ले पहल करत मुख्यमंत्री के घोषणा के छठवांच दिन उहां छत्तीसगढ़ ग्रामीण बैंक के तरफ ले बिजनेस कॉरेस्पांडेंट नियुक्त कर दीन। ये ग्रामीण बैंक के माइक्रो एटीएम अऊ ग्राहक सेवा केन्द्र के रूप मं काम करही। सिहावा क्षेत्र के सर्वश्री अंजोर सिंह, चंद्रशेखर शांडिल्य, जनपद सदस्य श्रीमती प्रीति यदु, सरपंच श्रीमती उषा देवी नाग, पंच श्री किशन नाग अऊ आन कई गांव वाले मन हर बैंकिंग सुविधा शुरू होए म एला अपन बर अऊ अपन क्षेत्र के हजारों मनखे मन बर लोक सुराज अभियान के एक बड़े उपलब्धि बताए हें। गांव वाले मन हर एखर खातिर मुख्यमंत्री ल धन्यवाद दीन। स्थानीय निवासी श्री अंजोर सिंह के कहना रहिस कि ग्राम पंचायत मुख्यालय सिहावा ए इलाका मं व्यापार-व्यवसाय के प्रमुख केन्द्र के रूप मं तेजी ले उभरत हावे। राईस मिल, पोल्ट्री फार्म संग कई ठन विभाग मन के बहुत अकन स्थानीय कार्यालय इहां संचालित होवत हे। एला देखत बैंक सुविधा के जरूरत इहां अड़बड़ दिन ले महसूस करे जात रहिस हे।
गांव वाले मन बताइन कि राष्ट्रीयकृत बैंक सिहावा ले दस किलोमीटर दूरिहा विकासखण्ड मुख्यालय नगरी मं हे, जिहां अड़बड़ भीड़ रहिथे। सिहावा के लोगन मन ल ओ बैंक शाखा मं जाय म भिनसरहा ले मंझनिया नइ तो संझा तक लाईन म अगोरे ल परथे, फेर अब सिहावा मं ग्रामीण बैंक के माइक्रो एटीएम अऊ ग्राहक सेवा केन्द्र शुरू हो जाए ले हमन ल अड़बड़ राहत मिलही। सिहावा मं बैंक सुविधा शुरू हो जाय म तीर-तखार के गांव पाईकभाठा, सोनागर, पंडरीपानी, सेमरा, बिरगुड़ी, टांगापानी, चर्रा अऊ सिरसिदा संग अंदाजन 24 गांव मन के 25 हजार के आबादी ल एखर लाभ मिलही। सरपंच श्रीमती उषादेवी नाग ह कहिस- ख्एकर से अब हमार क्षेत्र के गांव वाले मन म बचत के प्रवृत्ति ल प्रोत्साहन मिलही अऊ इलाका मं बैंक सेवा के संग आर्थिक विकास के नवा दौर के शुरूआत होही। धमतरी जिला के कलेक्टर डॉ. सी.आर. प्रसन्ना हर आज सिहावा मं छत्तीसगढ़ ग्रामीण बैंक के ग्राहक सेवा केन्द्र (बिजनेस कॉरेस्पांडेंट) अउ माइक्रो एटीएम के शुभारंभ करिस। लीड बैंक मैनेजर श्री अमित रंजन हर बताइस कि सिहावा मं बैंक शाखा स्थापित करे बर जिला प्रशासन के सहयोग ले उदीम करे जात हे


text:
इंद्रावती नदी पार के गांव मन म 30 जून तक बिजली लगाय के निर्देश
कासोली म लखमू के प्रधानमंत्री घर ल देख कहिन सुन्दर घर
दन्तेवाड़ा, 22 मार्च 2018। लोक सुराज अभियान के समय गीदम ब्लाक के गांव कासोली म पहुंचे स्कूल शिक्षा अउ आदिम जाति कल्याण मंत्री अउ प्रभारी मंत्री श्री केदार कश्यप ह गांव वाले मन ले भेंटकरके उंखर समस्या-शिकायत मन के निराकरण के बारे म जानकारी लीन। ए मौका म उमन छिंदनार पुल निर्माण ल जल्दी चालू करे के भरोसा देवात पुल निर्माण बर 71 करोड़ रूपिया के स्वीकृति दीन। ए पुल के बन जाय ले दंतेवाड़ा जिला के संगेच बीजापुर जिला के इंद्रावती नदी स्थित गांव मन के गांव वाले मन ल आवागमन सुगम होही। प्रभारी मंत्री श्री कश्यप ह ए दौरान इंद्रावती पार के गांव मन म 30 जून 2018 तक विद्युतीकरण करे के संग घरेलू बिजली कनेक्शन प्रदान करे बर अधिकारी मन ल निर्देशित करिन अउ ए दिशा म अभी ले पहल करके सर्वोच्च प्राथमिकता के संग काम ल संचालित करे ल कहिन। उन्हें छिंदनार समूह जल प्रदाय योजना ल जल्दी पूरा करके क्षेत्र के 8 गांव मन संग गीदम नगर ल पेयजल आपूर्ति सुनिश्चित करे के निर्देश दीन।
style="display:block"
data-ad-client="ca-pub-3208634751415787"
data-ad-slot="6787779569"
data-ad-format="auto">


text: महानदी ले बिना रायल्टी अऊ ओवर लोडिंग रेती परिवहन के शिकायत ले 9 हाईवा जब्त एंकर- जांजगीर-चांपा जिला म छत्तीसगढ़ सरकार के नवा रेत नीति के बावजूद अवैध रेत उत्खनन आउ परिवहन म लगाम लगत नई , दिखत हे जेकर ले खनिज विभाग के टीम ह बिना रायल्टी आउ ओवर लोडिंग के शिकायत म कार्यवाई करत हुए 9 हाईवा ल जब्त करे हे... जेमा 6 रेत आउ 3 गिट्टी ले लोड रहिस हे... विभाग ले मिले जानकारी के अनुसार महानदी के शिवरीनारायण आउ खोरसी घाट के जम्मो हाईवा म रेत भरके बिलासपुर परिवहन करे जात रहिस फेर हाइवा संचालक मन करा रायल्टी पर्ची नई रहिस आउ गाड़ि भी ओवर लोड रहिस, कार्यवाई ले बचे बर रेत माफिया मन बिहनिया बिहनिया गाड़ी मन ल जिला के बार्डर पार कराय जात रहिंन येखर दौरान मुलमुला थाना क्षेत्र म खनिज विभाग के उड़न दस्ता टीम के द्वारा खनिज अधिनियम के तहत कार्यवाही करें गइस...See More


text:
रमाएन तो कतको झन गाथें पर जेठू के रमाएन गवई हर सब ले आन रकम के होथे। फाफी राग…. रकम-रकम के गीद ल हरमुनिया म उतारे हे। जब पेटी ल धरथे ता सब सुनईया मन कान ल टेंड़ देथे। ओकर बिना तो रमाएन होबे नई करै। सरसती मंइया तैंहर बीना के बजईया…. उसाले पांव बाजे […]
Tag: Mangat Ravindra
मंगत रविन्द्र के कहिनी ‘सोनहा दीया’
चारों मुड़ा लेन्टर के घर…पिछोत म नीलगिरी के ऊँचपुर रूख, दिनरात फुरहुर बइहर परोसत रहै। अंगना कती के कंगुरा म परेवा के मरकी बंधाए रहै जेमा धंवरा-धंवरा परेंवा मन ए मरकी ले ओ मरकी दउंड़-दउंड़ के घुटुर-घुटुर बोलत रहैं। बारी म पड़ोरा के पार लम्बा-लम्बा फर चुपचाप बोरमे हे। अंगना म बोरिंग के मुठिया सुरतावत […]
मंगत रविन्द्र के कहिनी ‘दुनो फारी घुनहा’
।। जीवन के सफर में जरूरत होती है एक साथी की।। ।।जैसे जलने के लिये दीप को जरूरत होती है एक बाती की।। भीख देवा ओ दाई मन…………। ओरख डारिस टेही ल सूरदास के…… जा बेटी एक मूठा चाउर दे दे, अंधवा-कनवा आय। महिना पुरे ए….. गांव म सूरदास, मांगे ल आथे। सियान ले नानकन […]
मंगत रविन्द्र के कहिनी ‘अगोरा’
बोर्रा….. अपन पुरता पोट्ठ हे। कई बच्छर के जून्ना खावत हे। थुहा अउ पपरेल के बारी भीतर चर-चर ठन बिही के पेड़…..गेदुर तलक ल चाटन नई देय। नन्दू के दाई मदनिया हर खाये- पीये के सुध नई राखय… उवत ले बुड़त कमावत रथे। नन्दू हर दाई ल डराय नहीं…। ददा बोर्रा हर आंखी गुड़ेरथे तभे […]
छत्तीसगढ़ी कहिनी किताब : गुलाब लच्छी
संगी हम आपके खातिर ‘गुरतुर गोठ’ म छत्तीसगढ के ख्यात साहित्यकार, कहानीकार श्री मंगत रविन्द्र जी के अवईया दिनन म प्रकासित होवईया कहानी संग्रह ‘गुलाब लच्छी’ के सरलग प्रकाशन करे के सोंचत हावन । इही उदीम म आज ये कहानी संग्रह के पहिली प्रस्तावना ‘दू आखर’ प्रकाशित करत हन तेखर बाद ले सरलग कुछ दिन […]
दौना (कहिनी) : मंगत रविन्द्र
मन ले नहीं दौना, पाँव ले खोरी हे |मया के बाँधे, बज्जर डोरी हे || अंधवा ला आंखी नहीं ता लाठी दिये जा सकथे. भैरा ला चिल्ला के त कोंदा ल इसारा म कहे जाथे. खोरवा लंगड़ा ल हिम्मत ले बल दिये जाथे . दौना बिचारी जनमती खोरी ये. आंखी कान तो सुरुजमुखी ये. आंखी […]


text: शहर के सड़क म आवारा पशु मन के आतंक ले लोगन परेशान प्रतापपुर म आवारा पशु मन आतंक जारी हे... आवारा पशु मन के कारन लोगन काफी परेशान होवत हे ... आवारा पशु के आतंक ले कई बार सड़क दुर्घटना ले कई लोगन घायल घलोक हो गेहे... आवारा पशु मन के मालिक उमनल सड़क म छोड़ देते ... जेकर ले गाय सड़क म घूमत रइथे ..आवारा पशु के कारन कई बार यातायात घलोक प्रभावित होथे.. शहर के बस स्टैंड.. तहसील मार्ग.. कदम पारा मार्ग ...बाबा पारा मार्ग म पशु के संख्या अधिक पाय जाथे.. नगर पंचायत के बने कांजी हाउस के उपयोग नगर पंचायत द्वारा नई करे जावत हे .. जेला अभी कबाड़ रूम बना दिये गए हे ..See More


text:
- रायपुर शहर के बीचों-बीच निरधारित इलाका मन ल करे जाही विकसित
- कृषि मंत्री श्री अग्रवाल हर आज परियोजना के प्रस्ताव मन के प्रस्तुतिकरण देखिन\
- निरधारित क्षेत्र के दौरा करके करिन निरीक्षण
रायपुर, 15 मई 2017। राजधानी रायपुर के बीचों-बीच निरधारित क्षेत्र मन ल आधुनिक ढंग ले विकसित करे बर ’मोर रायपुर’ स्मार्ट सिटी परियोजना उपर काम शुरू हो गए हे। कृषि मंत्री श्री बृजमोहन अग्रवाल हर आज ए परियोजना के इंडोर स्टेडियम स्थित कार्यालय के अवलोकन करिस। उमन कम्प्यूटर आधारित प्रस्तुतिकरण के माध्यम ले ए परियोजना के तहत होवइया काम मन के जानकारी लीन। मोर रायपुर स्मार्ट सिटी परियोजना के प्रबंध संचालक अउ नगर निगम रायपुर के आयुक्त श्री रजत बंसल हर पूरा परियोजना के संबंध मं विस्तार ले बतादन। कृषि मंत्री श्री अग्रवाल हर प्रेजेन्टेशन के बाद ए परियोजना के बेहतर क्रियान्वयन बर अपन सुझाव घलोक दीन। श्री अग्रवाल एखर बाद परियोजना के अंतर्गत चुने गए क्षेत्र मन के निरीक्षण घलोक करिन।


text:
छत्तीसगढ़ म रा.ब.क्ष.ण. के उच्चारन नई होय। अउ उच्चारन नई होय तिही पाय के जुन्ना विद्वान मन ये वर्न मन ल वर्नमाला म सामिल नइ करिन अउ छत्तीसगढ़ी वर्नमाला म ये वर्न मन गैरहाजिर हे।
तौ ये वर्न मन ल जब मन लगिस सामिल कर लौ अउ जब मन लगिस छटिया दौ, ये नीति ल ठीक नइ केहे जा सकय। हां, यदि सब विद्वान मन हिंदी के वर्नमाला बर बिना बदलाव के एकमत हो जाय तब बात दूसर रइही। तब अइसन म सब्द मन के दोहरा परयोग ले बांचे ल परही।
छ त्तीसगढ़ी भासा कइसना होय ये सवाल खड़ा हो गे हे कहना ठीक नइ हे। ये सवाल खड़ा करे गे हे। असली सवाल तो दूसर आय। जब तक इसकूल म छत्तीसगढ़ी माध्यम ले पढ़ई सुरू नई होही तब तक छत्तीसगढ़ी भासा के भलई के बात जागत आंखी के सपना छोड़ के कुछू नो हे। येला मय डंका के चोट में काहत हौं। अभी छत्तीसगढ़ी-छत्तीसगढ़ी के जउन गोहार परत हे वो ह नवा-नवा राज बने के परभाव आय। तइहा ले लेके आज तक जतका छत्तीसगढी लेखन होय हे अउ होवत हे तेखर लिखइया कोन आय? सब के सब हिन्दी माध्यम ले पढ़े-लिखे रचनाकार तो आय। एखरे सेती ले दुनिया भर के बात ल छोड़ के सब धियान छत्तीसगढ़ी माध्यम ले पढ़ई सुरू करे कोती देय के जरूरत हे। रहिगे बात आने-आने भासा के सब्द मन ल छत्तीसगढ़ म सामिल करे के। येमा कोनो ल आपत्ति नई होना चाही। आपत्ति करइया मन कुआं के मेचका आय। फेर अइसन सब्द सम्मेलन में छत्तीसगढ़ी के पहिचान जरूर झलकना चाही। कोनो भी भासा के सबले खास पहिचान ओखर वर्नमाला आय। बियाकरन तो 125 बछर पहिली बन गे हे अइसे बड़का विद्वान मन के कहना हे। फेर उही बिदवान मन वर्नमाला म भ्रमित जान पड़थे। अइसन काबर हे? वर्नमाला तो कोनो बियाकरन के पहिली अध्याय होथे। मय ह जउन छत्तीसगढ़ी बियाकरन देखे हौं, ओमा देवनागरी लिपि के ङ, ञ, ण, ष, श, क्ष, त्र, ज्ञ ऋ अक्सर सामिल नइ हे। इही पाय के जब छत्तीसगढ़ी के एकरूपता के बात होथे तौ छत्तीसगढ़ी के अधिकृत वर्नमाला के बात घला होना चाही। ये बिसय म भासाविद् मन ल अपन बिचार ल सार्वजनिक करना चाही। फेर एखर बर कोनो आगू नई आवत हे। डॉ. चितरंजन कर ल घला मय व्यक्तिगत पत्र लिखे रेहेंव। ऊंखर ले ये बिसय म व्यक्तिगत जवाब के आसा घलो रिहिस हे, फेर को जनी उन ल पत्र मिलिस के नइ मिलिस? वर्नमाला ल अधिकारी विद्वान मन दतइया के छत्ता बरोबर डर्रावत काबर हे, ये समझ से बाहिर हे। सिरिफ सुशील भोले एकमात्र अइसे रचनाकार हे जेन देवनागरी के जम्मो वर्न ल सामिल करे के बात सार्वजनिक रूप म कहिथे। फेर स, श, ष ल ले के वहू भ्रमित हे अउ ओखरो कहनाहे के वर्नमाला के बिसय म भासाविद् मन ल अपन बिचार ल सार्वजनिक करना चाही।
ये बहस म नंदकिसोर तिवारी के कहना हे के सब्द के परयोग म एकरूपता आना चाही। एखर जवाब सुधा वर्मा कर हाजिर हे- ‘जम्मो डाहर के सब्द ल पर्यायवाची के रूप में सामिल करना’ एकदम सही बिचार जान परथे। ‘छत्तीसगढ़ी वर्नमाला अउ नाव एक बहस’ म मय अभी तक के ज्ञात वर्नमाला अउ छत्तीसगढ़िया मन द्वारा सहज उच्चारित वर्न के मुताबिक कई झन नामी-गिरामी छत्तीसगढ़ी साहित्यकार मन के नाव के छत्तीसगढ़ीकरन करे रेहेंव, जउन ह कतको इस्थापित साहित्यकार मन ल नइ सुहाय रिहिस। वइसे हे बात डॉ. चितरंजन कर घला ह ‘मड़ई’ दिनांक 20 दिसम्बर 2010 के अंक म करे, हवैं के व्यक्तिवाचक नाव अउ पारिभासिक सब्द ल जस के तस लिखे जाथे। उनला मय पूछना चाहत हौं के भासा, सुध्दि, सब्द, सच्छम, कारन आदि लिखे के कारन का ए? इही न के छत्तीसगढ़ी म श, ष, क्ष, ण के उच्चारन नइ होय। अउ उच्चारन नइ होय तिही पाय के जुन्ना विद्वान मन ये वर्न मन ला वर्नमाला म सामिल नइ करिन अउ छत्तीसगढ़ी वर्नमाला म ये वर्न मन हइच नइ हे तौ शंकर सुरेश लिखना कइसे संभव होही? इहां तक के छत्तीसगढ़ी के अउ जम्मो बोली मन म घला ये वर्न मन गैरहाजिर हे। तौ ये वर्न मन ल जब मन लगिस सामिल कर लौ अउ जब मन लगिस छंटिया दौ, ये नीति ल ठीक नइ केहे जा सकय। हां, यदि सब विद्वान मन हिन्दी के वर्नमाला बर बिना बदलाव के एकमत हो जाय तब बात दूसर रइही। तब अइसन म सब्द मन के दोहरा परयोग ले बांचे ल परही। जइसे भासा, राजभासा, सब्द, सिक्छा, कक्छा, परीक्छा, पाठसाला, छेत्र, सुध्दि, आदि लिखे के का जरूरत रहि जाही? ताहन व्यक्तिवाचक नाव अउ पारिभासिक सब्द ल जस के तस लिखे के तर्क घलो सही हो जाही। जइसे बोले जाथे वइसे लिखे नइ जाय अउ जइसे लिखे जाथे वइसे बोले नइ जाय ये ह अंगरेजी भासा के पहिचान आय। हिन्दी के पहिचान (बिसेसता) बर तो ये केहे जाथे के एला जइसे बोले जाथे वइसनेच लिखे भी जाथे। ये ह छत्तीसगढ़ी के घलो पहिचान आय। अइसने हे छत्तीसगढ़ी म उच्चारन भेद घलो ओखर पहिचान आय। छत्तीसगढ़ी म हिन्दी के तुलना म मात्रा कभू दीर्घ तौ कभू लघु हो जाथे। इहू कोती धियान देना जरूरी हे। जइसे-
1. राष्ट्रपति ह रास्ट्रपती, ऋषि ह रिसी, मुनि ह मुनी, साधु ह साधू, हरि ह हरी, विष्णु ह बिसनू, लिपि ह लिपी, आदि ह आदी हो जाथे।
2. मूर्ति ह मुरती, मालूम ह मालुम, शीतला ह सितला, दीदी ह दिदी, रघु ह रघू, नीति ह नीती हो जाथे।
अधिकांस छत्तीसगढ़ी लेखन करइया मन के सोच हिन्दी केन्द्रित जान परथे। ओमन पाठसाला, कार्यसाला सब्द मन म आपत्ति करथे। कहिथे के साला माने पत्नी के भाई होथे। हिन्दी म ये अर्थ सही हे छत्तीसगढ़ी म ये तो एखर बर ‘सारा’ सब्द हे। ये सोच कइसे बदलही?
इही पाय के असली सवाल हे के पहिली छत्तीसगढ़ी के अधिकृत वर्नमाला तय करे जाय अउ प्रायमरी इस्कूल म ओखर विधिवत पढ़ई कक्छा पहिली ले चालू करे जाय तब सही मायने म छत्तीसगढ़ी के भलई होही। नहीं ते हिन्दी माध्यम ले पढ़के छत्तीसगढ़ी लेखन करइया के दुकाल नइ हे। हां, वो छत्तीसगढ़ी लेखन के पढ़इया के दुकाल जरूर चारों मुड़ा बियापे हे अउ दगदग ले दिखत हे।
पूर्व सिक्छा सचिव नंदकुमार के कोसिस ले कक्छा तीसरी ले पांचवी तक बर ‘छत्तीसगढ़ी भारती’ छपवाय गे हे। बहुत अकन अउ बोली म घलो छपवाय गे हे। फेर मोला ये समझ म नइ आइस के ये कोसिस ल कक्छा पहिली ले काबर सुरू नइ करे गीस? मोला लागथे, जेखर हांथ म बदलाव के ताकत हे उही मन खुद नई चाहय के छत्तीसगढ़ी ह सरकारी कामकाज अउ जन-जन के परयोग के भासा बनय। यदि छत्तीसगढ़ी के सिरतोन भलई करना हे तौ वोला कक्छा पहिली ले पढ़ाय बर सुरू करना पड़ही। अउ एखर बर सबले पहिली जरूरी हे छत्तीसगढ़ी के अधिकृत वर्नमाला तय करना अउ आगू चल के उही वर्नमाला के मुताबिक छत्तीसगढ़ी के सब्द ल लिखना। यदि अइसन नइ होय तौ छत्तीसगढ़ी साहित्यकार के भासा तो बन सकथे वो ह जन-जन के परयोग के भासा नइ बन सकय। वो ह बोलीच बने रिही।
आखिर म फेर जोर दे के केहे जात हे के जब तक छत्तीसगढ़ी भासा के अधिकृत वर्नमाला नइ बन जाही अउ ओमा ठप्पा नइ लग जाही न पारिभासिक सब्द के वर्तनी बदलई रुकय, न छत्तीसगढ़ी भासा म एकरूपता आय।
दिनेस चौहान


text:
रायपुर 03 अगस्त 2017। मुख्यमंत्री डॉ. रमन सिंह के विशेष उदीम ले छत्तीसगढ़ के नक्सल प्रभावित जिला कोण्डागांव म केन्द्रीय विद्यालय चालू करे के मंजूरी भारत सरकार कोति ले दे गए हे। भारत सरकार के केबिनेट सचिव श्री प्रदीप कुमार सिन्हा ह आज छत्तीसगढ़ संग कई ठन राज्य मन के मुख्य सचिव मन के बैठक म केन्द्रीय विद्यालय के स्वीकृति के जानकारी दीन। उमन छत्तीसगढ़ के नक्सल प्रभावित जिला मन म 465 अकतहा मोबाईल टॉवर लगाय के सैद्धांतिक स्वीकृति घलोक दीन। केन्द्रीय सचिव ह बताइस कि छत्तीसगढ़ के आठ नक्सल प्रभावित जिला मन म 707 नवा पोस्ट ऑफिस पास करे गए हे।
बैठक म मुख्य सचिव श्री विवेक ढांड ह नक्सल प्रभावित क्षेत्र मन म होत विकास कार्य मन के जानकारी देवत बताइन कि बस्तर संभाग के नक्सल प्रभावित 203 गांव मन मे ले 26 गांव मन म सुरक्षा के स्थिति म सुधार आए हे। राज्य शासन कोति ले ए सबो 26 गांव मन म विद्युतिकरण के काम लउहे चालू करे जाही। उमन अवगत कराइन कि प्रधानमंत्री जी कोति ले साल 2016-17 म सौर सुजला योजना के शुभारंभ करे गए रहिस। जेखर पहिली चरण म ग्यारह हजार सोलर पम्प मन के लक्ष्य के विरूद्ध बारह हजार 80 सोलर पम्प के स्थापना करइया हे। योजना के दूसर चरण म साल 2017-18 बर बीस हजार सोलर पम्प के स्थापना के लक्ष्य रखे गए हे। ए पम्प मन बर वित्तीय सहायता के प्रस्ताव एम.एन.आर.ई. म प्रकियाधीन हे। सचिव एम.एन.आर.ई कोति ले बताइए गीस कि छत्तीसगढ़ बर पांच हजार सोलर पम्प के स्थापना बर वित्तीय सहायता स्वीकृत करइया हे अउ बांचे पन्द्रह हजार पम्प बर वित्तीय सहायता के प्रकरण म लउहे फेसला लेहे जाही। श्री ढांड ह कहिन कि वनांचल क्षेत्र मन म सड़क मन के अलावा नहर मन के, विद्युत ट्रांसमिशन लाईन, ओ.एफ. से ले., पाईप लाईन, रेल्वे लाईन बर वन जमीन के अधिग्रहण करे बर राज्य सरकार ल अऊ उच्च अधिकार के संबंध म प्रस्ताव रखे गइस। केबिनेट सचिव ह ए प्रकरण म लउहे विचार करे के बात कहिन। बैठक म पुलिस महानिदेशक (नक्सल आपरेशन) श्री डी.एम. अवस्थी, प्रमुख सचिव वित्त श्री अमिताभ जैन, प्रबंध संचालक राज्य विद्युत वितरण कम्पनी श्री अंकित आनंद, विशेष सचिव वित्त डॉ. कमलप्रीत सिंह संग आन अधिकारी उपस्थित रहिन।


text:
- अब देश भर म आईटीआई के घलोक होही ब्रांडिंग
- केन्द्रीय मंत्री ह करिस युवा मन के कौशल विकास बर रमन सरकार के तारीफ
- मनोरा, दुलदुला, बतौली अउ ओरछा म घलोक आई.टी.आई. खोले के प्रस्ताव मंजूर
रायपुर, 28 जून 2017। केन्द्रीय कौशल विकास मंत्री श्री राजीव प्रताप रूड़ी ह कहे हावय कि देश म अब नवा औद्योगिक प्रशिक्षण संस्थान (आईटीआई) केन्द्रीय विद्यालय मन के तर्ज म खोले जाही। श्री रूड़ी आज इहां मंत्रालय (महानदी भवन) म मुख्यमंत्री डॉ. रमन सिंह के संग प्रदेश सरकार के कौशल विकास विभाग के काम मन के समीक्षा करत रहिन।
श्री रूड़ी ह बैठक म बताइन कि केन्द्र सरकार ह देश भर म आईटीआई के ब्रांडिंग के निर्णय ले हावय। ताकि युवा मन म कौशल उन्नयन के दृष्टि ले आईटीआई के लोकप्रियता बढ़ सकय। पाछू करीबन 68 बछर म पहली पईत आईटीआई बर चिनहा (लोगो) बनाए गए हावय। श्री रूड़ी ह मुख्यमंत्री डॉ. रमन सिंह के नेतृत्व म छत्तीसगढ़ सरकार कोति ले युवा मन के कौशल उन्नयन बर चलाये जात प्रकल्प मन के प्रशंसा करिन। उमन ए बात ल घलोक रेखांकित करिन कि छत्तीसगढ़ देश के पहली राज्य हे जऊन ह साल 2013 म कानून बनाके 14 साल ले 45 साल तक आयु समूह के युवा मन ल कौशल विकास के अधिकार दे हावय। एखर अन्तर्गत राज्य सरकार हर साल 2015-16 ले अब तक कौशल उन्नयन प्रशिक्षण कार्यक्रम मन बर 400 करोड़ रूपए के फंडिंग करे हावय। बैठक म प्रदेश के कौशल विकास मंत्री श्री प्रेमप्रकाश पाण्डेय, मुख्य सचिव श्री विवेक ढांड अउ कौशल विकास विभाग के प्रमुख सचिव श्रीमती रेणुजी पिल्ले संग आन वरिष्ठ अधिकारी उपस्थित रहिन। प्रमुख सचिव श्रीमती रेणुजी पिल्ले हर कौशल विकास गतिविधि मन के प्रस्तुतिकरण दीस।
श्री रूड़ी हर कहिस कि देश भर म करीबन 13 हजार आईटीआई हावय। एमां ले 3 हजार सरकारी हावय। हमर उदीम हावय कि अवईया समें म सब्बो आईटीआई गुणवत्ता के दृष्टि ले बेंच मार्क साबित होवय। अब आईटीआई के परीक्षा मन ऑनलाइन घलोक लेहे जात हे अउ रिजल्ट तुरंते देहे जात हावय। श्री रूड़ी ह ए बात म खुशी जतायी कि छत्तीसगढ़ के अंदाजन सब्बो विकासखण्ड मन म राज्य सरकार ह आईटीआई के स्थापना कर लेहे हावय। एमां 172 सरकारी अउ 101 प्राईवेट आईटीआई हावय। राज्य म सरकारी अउ निजी क्षेत्र म संचालित आईटीआई के अनुपात आन राज्य मन के तुलना म अच्छा हावय। केवल चार विकासखण्ड अइसन हावय जिहां आईटीआई खोलना बाकी हावय।
श्री रूड़ी हर मुख्यमंत्री डॉ. रमन सिंह के आग्रह म आदिवासी बहुल जशपुर जिला के मनोरा, दुलदुला जिला सरगुजा के बतोली, अउ जिला नारायणपुर के ओरछा म आई.टी.आई जल्दी खोले के स्वीकृति तुरन्ते प्रदान कर दीस। बैठक म बताय गीस कि राज्य निर्माण के समय साल 2000 म छत्तीसगढ़ म 44 शासकीय आई.टी.आई रहीस, जबकि आज के स्थिति म ए संख्या 172 हो गए हावय। उन्हें साल 2000 म 29 निजी आई.टी.आई रहिस, जेकर संख्या अब 101 हो गए हावय। श्री रूड़ी हर कहिस- प्रधानमंत्री कौशल विकास योजना अउ मुख्यमंत्री कौशल विकास योजना के तहत घलोक छत्तीसगढ़ म युवा मन के कौशल उन्नयन बर सराहनीय काम होवत हावय। सब्बो 27 जिला मन म लाईवलीहुड कॉलेज मन के संग घलोक युवा मन ल जन जीवन ले जुड़े के छोटे फेर महत्वपूर्ण अउ उपयोगी व्यवसाय मन के प्रशिक्षण देहे जात हावय। उमन आईटीआई अउ कौशल उन्नयन केन्द्र अउ लाईवलीहुड कॉलेज मन म प्रशिक्षक मन के प्रशिक्षण के जरूरत म घलोक बल दीन अउ कहिन कि एखर लिए घलोक केन्द्र सरकार गम्भीरता से प्रयास करत हावय।
श्री रूड़ी हर ये घलोक बताइन कि प्रधानमंत्री श्री नरेन्द्र मोदी हर युवा मन के कौशल उन्नयन के महत्व ल देखत करीबन ढाई साल पहिली एखर खातिर अलग से कौशल विकास मंत्रालय के गठन करे गीस अउ ए मंत्रालय ल 30 हजार करोड़ रूपए के बजट देहे गए हे। प्रधानमंत्री कौशल विकास योजना बर हमार मंत्रालय म 12 हजार करोड़ रूपए के प्रावधान करे गए हावय। श्री रूड़ी ह बताइस कि येमा ले 25 प्रतिशत राशि राज्य सरकार मन ल शत-प्रतिशत अनुदान के रूप म देहे जात हे। राज्य सरकार एला अपन स्थानीय जरूरत मन के मुताबिक अपन हिसाब से खर्च कर सकत हावंय।
केन्द्रीय मंत्री के आघू प्रस्तुतिकरण म राज्य सरकार के कौशल विकास विभाग के तरफ ले बताए गीस कि प्रधानमंत्री अउ मुख्यमंत्री कौशल विकास योजना मन के तहत जहां अलग-अलग सेक्टर मन म व्यावसायिक प्रशिक्षण प्रदाता के रूप म 2646 संस्था मन पंजीकृत हावय। एमां ले 1804 कार्यरत हावय। एमां साल 2016-17 म एक लाख ले जादा युवा मन ल प्रशिक्षण देहे गए हावय। ए मन ल मिलाके तीन लाख 57 हजार युवा मन ल प्रशिक्षण देहे जा चुके हे। विशेष वर्ग मन के हितग्राहि मन ल कौशल प्रशिक्षण देहे बर घलोक उदीम करे जात हावय। एखर अन्तर्गत 3416 जेल बंदी मन संग विशेष पिछड़ी जनजाति मन के 3099 युवा मन ल प्रशिक्षण दे गए हावय। विधवा अउ परित्यक्त 1781 महिला मन ल अउ 71 ट्रांस जेंडर मन ल घलोक कौशल प्रशिक्षण देहे जा चुके हे। कम्प्यूटर हार्डवेयर, राजमिस्त्री, नर्सिंग, वस्त्र निर्माण (गारमेंट मेकिंग) ब्यूटी पार्लर, कृषि, ऑटोमोटिव रिपेयरिंग प्लास्टिक इंजीनियरिंग आदि क्षेत्र मन म कौशल प्रशिक्षण जारी हावय। श्री रूड़ी हर मुख्यमंत्री डॉ. रमन सिंह ल छत्तीसगढ़ के सरकार औद्योगिक प्रशिक्षण संस्था मन म ट्रेड्स के संख्या बढ़ाए के घलोक आश्वासन दीन।


text:
चार पहर रतिया पहाईस ताहने सूरुज नरायण ललाहूं अंजोर बगरावत निकलगे। ठाकुरदिया के नीम अउ कोसुम के टीप डंगाली म जइसे रउनिया बगरिस रात भर के जड़ाय बेंदरा मन सकलागे । मिटींग बरोबर बइठे लागिस ,उंहे बुचरवा मन ए डारा वो पाना डांहके लागिस । मोठ डांट असन ह बने सबो झिन के बिचवाड़ा म […]
व्यंग्य
चुनाव के बेरा आवत हे
अवईया बछर मा चुनाव होवईया हे, त राजनीतिक दाँव-पेच अउ चुनाव के जम्मों डहर गोठ-बात अभी ले चालू होगे हे। अउ होही काबर नही, हर बखत चुनाव हा परे-डरे मनखे ला हीरो बना देथे अउ जबर साख-धाख वाला मनखे ला भुइयाँ मा पटक देखे। फेर कतको नेता हा बर रुख सरीख अपन जर ला लमा […]
व्यंग्य : गिनती करोड़ के
पान ठेला म घनश्याम बाबू ल जईसे बईठे देखिस ,परस धकर लकर साइकिल ल टेका के ओकर तीर म बईठगे। पान वाला बनवारी ल दू ठिन पान के आडर देवत का रही भईया तोर म काहत घनश्याम ल अंखियईस। दू मिनट पहिलीच एक पान मुहु म भरके चिखला सनाय भईसा कस पगुरात बईठे रिहीस। बरोबर […]
मन के बात
इतवार के दिन बिहाने बेरा गांव पहुंचे रहय साहेब हा। गांव भर म हाँका परगे रहय के लीम चौरा म सकलाना हे अऊ रेडिया ले परसारित मन के बात सुनना हे। चौरा म मनखे अगोरत मन के बात आके सिरागे, कनहो नी अइन। सांझकुन गांव के चौपाल म फेर पहुंचगे साहेब अऊ पूछे लागीस। मुखिया […]
अस्पताल के गोठ
जादा दिन के घटना नोहय।बस!पाख भर पाछू के बात आय।जेठौनी तिहार मनावत रेहेन।बरदिहा मन दोहा पारत गांव के किसान ल जोहारे म लगे रहय।ए कोती जोहरू भांटो एक खेप जमाय के बाद दुसरइया खेप डोहारे म लगे राहय।भांटो ह घरजिंया दमांद हरे त का होगे फेर जांगरटोर कमइया मनखे हरे।अउ जांगरटोर कमइया मनखे ल हिरू-बिछरू […]
खतरनाक गेम
सरकार हा, ब्लू व्हेल कस, खतरनाक गेम ले होवत मऊत के सेती, बड़ फिकर म बुड़े रहय। अइसन मऊत बर जुम्मेवार गेम उप्पर, परतिबंध लगाये के घोसना कर दीस। हमर गांव के एक झिन, भकाड़ू नाव के लइका हा, जइसे सुनीस त, उहू सरकार तीर अपन घरवाले मन के, एक ठिन ओकरो ले जादा खतरनाक […]
पथरा के मोल
पथरा मन, जम्मो देस ले, उदुप ले नंदाये बर धर लीस। घर बनाये बर पथरा खोजत, बड़ हलाकान होवत रेहेंव। तभे एक ठिन नानुक पथरा म, हपट पारेंव। पथरा ला पूछेंव – सबो पथरा मन कती करा लुकागे हे जी ? में देखेंव – नानुक पथरा, उत्ता धुर्रा उनडत रहय। मे संगे संग दऊंड़े लागेंव। […]
व्यंग्य : सरकारी तिहार
भारत देस तिहार अउ परब के देस हरे।अउ हमर छत्तीसगढ़ म तो बरमस्सी परब रथे।आनी-बानी के तिहार मनाथन हमन इंहा।पहिली सिरिफ पुरखा के बनाय तिहार मानत रेहेन फेर धीरलगहा संडे तिहार,चांउर तिहार,रुख-राई तिहार,भेलेनटाईन तिहार ,बिकास तिहार अउ एसो बोनस तिहार ल घलो मनाय बर सीखेन।अउ जेन मनखे संझौती बेरा पाव भर चढा लेथे ओकर बर […]
व्यंग्य : बछरू के साध अउ गोल्लर के लात
चरवाहा मन के मुखिया ह अतराप भर के चरवाहा मन के अर्जेन्ट मीटिंग लेवत समझावत रहय कि ऊप्पर ले आदेष आय हे, अब कोन्हो भी बछरू ला डराना-धमकाना, छेकना-बरजना नइ हे बस अतके भर देखना हे, ओमन रोज बरदी म आथे कि नहीं? बरदी म आके बछरू मन कतको उतलइन करे फेर हमला राम नइ […]
पोल खोल
पोल खोल देबो के नारा जगा जगा बुलंद रहय फेर पोल खुलत नी रहय। गांव के निचट अड़हा मनखे मंगलू अऊ बुधारू आपस म गोठियावत रहय। मंगलू किथे – काये पोल आये जी, जेला रोज रोज, फकत खोल देबो, खोल देबो कहिथे भर बिया मन, फेर खोलय निही। रोज अपन झोला धर के पिछू पिछू […]


text:
राज्य के वित्तीय प्रबंधन बेहतर: डॉ. रमन सिंह
रायपुर, 03 अगस्त 2017। मुख्यमंत्री डॉ. रमन सिंह ह कहे हें कि सामाजिक क्षेत्र के योजना मन म आम जनता के बेहतरी बर अपन बजट के राशि खर्च करे के मामला म छत्तीसगढ़ पूरा देश म पहिली स्थान म हे। डॉ. सिंह ह आज इहां बताइन कि सामाजिक क्षेत्र म बजट म जी.एस.डी.पी. के अनुपात म प्रावधान के मामला म आन राज्य मन के औसत 7.9 प्रतिशत हे, जबकि छत्तीसगढ़ सरकार ह सबले जादा 15.8 प्रतिशत के प्रावधान करे गए हे। उमन बताइन - भारतीय रिजर्व बैंक (आर.बी.आई.) के ताजा रिपोट 2017 के अनुसार छत्तीसगढ़ के वित्तीय प्रबंधन बेहतर हे।
उमन ये घलोक बताइन कि राज्य के ऋण भार जी.एस.डी.पी. के 14.6 प्रतिशत हे, जऊन सबो राज्य मन के औसत 23.2 प्रतिशत ले अड़बड़ कम हे अऊ देश म सबकोति ले कम हे। करजा मन के ब्याज भुगतान म छत्तीसगढ़ म राजस्व व्यय के 4.6 प्रतिशत (चार दशमलव छह प्रतिशत) व्यय दर्ज करे गए हे, जबकि देश के आन सबो राज्य मन के औसत 11.4 प्रतिशत हे। छत्तीसगढ़ ए मामला म घलोक देश म सर्वश्रेष्ठ हे। मुख्यमंत्री ह ये घलोक बताइन कि बेहतर वित्तीय प्रबंधन के फलस्वरूप राज्य म ऋण भार अऊ ब्याज भार कम हे। ए वजह ले विकास कार्य मन बर राज्य म बहुत पइसा हे। जी.एस.डी.पी. के अनुपात म बजट म 22.7 प्रतिशत राशि विकास मूलक कार्य मन बर प्रावधानित कर छत्तीसगढ़ ह देश के गैर-विशेष श्रेणी के राज्य मन म पहिली स्थान हासिल करे हे। ये प्रावधान देश के आन सबो राज्य मन के औसत 12.8 प्रतिशत के करीबन दुगुना हे। मुख्यमंत्री ह ये घलोक बताइन कि छत्तीसगढ़ देश के उन गिने-चुने राज्य मन म सामिल हे, जेकर ऋण सीमा जी.एस.डी.पी. के तीन प्रतिशत के सामान्य सीमा के स्थान म 3.5 प्रतिशत निरधारित हो सकत हे।


text: कवर्धा, 04 मार्च, 2017। छत्तीसगढ़ के पहिली मुख्यमंत्री अउ जनता कांग्रेस छत्तीसगढ़ (जोगी) के माई सियान अजीत जोगी शनिवार को कर्वधा जिला के कापा (खैरबना) म जनसभा ल संबोधित करहीं। कांग्रेस ले अलग होके नवा पार्टी बनाए के पाछू ये दूसर मौका ये जब अजीत जोगी मुख्यमंत्री के गृह जिला म जनसभा ल संबोधित करहीं। एखर पहिली अजीत जोगी हर मुख्यमंत्री के गृहग्राम ठाठापुर म अपन पार्टी के नामकरण करे रहिस। चुनाव आयोग के निर्देश के बाद ओ मन ल पार्टी के नाम बदलना परे रहिस फेर नवा पार्टी के गठन के पाछू ले सरलग कांग्रेस संग बीजेपी के पदाधिकारी मन अउ सदस्य मन के जकांछ म प्रवेश जारी हावय। जकांछ के घोषणा के पहिलिच युवा कांग्रेस के अड़बड़ झन मन अजीत जोगी के संग होए रहिन। एखर बाद ले जकांछ म प्रवेश के दौर जारी हावय। सूत्र मन ले मिले जानकारी के अनुसार जिला म कांग्रेस अउ भाजपा दुनों राजनैतिक दल मन ले बड़का संख्या म पदाधिकारी जनता कांग्रेस म प्रवेश करत हावय। कापा म आयोजित जनसभा म कुछ बड़े नेता मन के नाम के घोषणा जनता पार्टी म प्रवेश बर करे जा सकत हावय। होली के बाद जिला म रबेली, लोहारा अउ रेंगाखार जंगल म बड़का सभा के आयोजन के तैयारी हावय। बताथें के होली के बाद ए तीनों जघा मन म बड़का जनसभा होही, जेमां ए क्षेत्र के जनप्रतिनिधि अउ पदाधिकारी मन के जकांछ म प्रवेश के औपचारिक घोषणा करे जाही। एखरे संग ही इंदौरी अउ कवर्धा म घलोक जनसभा आयोजन के तैयारी करे जावत हे।


text:
देखव बड़का समाचार 8 दिसम्बर 2019 रात 8 बजेSee More
लोरमी विधायक धरमजीत सिंह आदिवासी क्षेत्र म करिस कंबल के वितरण लोरमी विधायक धर्मजीत सिंह ह वनवासी क्षेत्र के गाँव बोकराकछार आउ सामरधशान बाकल के ग्रामीण मन ल कम्बल बांटीस.... जाड़ के दिन म जंगल भीतर रहिईया लोगन ल आराम देहे बर अउ मौसम के ले लोगन ल बचाए कंबल के वितरण ले गांव के लोगन मन ल खुशी होईस... वनग्राम म पंहुचे क्षेत्र विधायक धरमजीत सिंह, भुमिसुधार कार्य बर पैसा पास करवाऐ के बात घलो करिस... वही आदिवासी ग्रामीण मन ल अपन परिवार बतात हुवे खेती बर ट्यूबवेल खोदवाए के बाध धरमजीत द्वारा करे गईस....See More


text:
लेढ़वा बने सजिस -धजिस अउ दाई के बनाय रोटी ल धर के ससुरार बर निकलत रहय, तभेच ओखर दाई ह कहिथे - बढ़िया गरू चाल म जाबे बेटा अउ गरू चाल म आबे अउ जेन मेर रात होही उहें रात रुक जबे ।
एतका बात ल सुन के लेढ़वा ह पथरा ल मुड़ म बोह के निकल गे,काबर दाई कहे रहय गरू चाल म जाबे बेेेटा गरू चाल म आबे।
रस्ता म जात जात एक गांव पड़िस, ओ गांव ह लेढ़वा के ससुरार गांव राहय।लेढ़वा जइसे ससुरार घर मेर पहुचीस संझा होगे ।लेढ़वा ह ससुरार घर के गली कोती के परछी म पथरा ल उतारिस त लेढ़वा पूरा पसीना म भींग गे रहय ।परछी म ही रात रुक गे,काबर दाई कहे रहय जिहें रात होही उहें रात रुक जबे।फेर लेढ़वा कोनों ल नई बताईस।
सब बात ल लेढ़वा सुनत रहय।बिहनिहा होते ही दुवारी म पहुच गे अउ अपन सास ल कहिथे फइरका ल खोलव।सास ह फइरका ल खोल के देखथे अउ अपन दमांद ल गोड़ धोये बर पानी देथे ।अपन दमांद ल हालचाल पूछथे अउ कहिथे ए का मुड़ म पथरा ल लादे हस ।लेढ़वा कहिथे दाई ह कहे रहिस हे 'गरू चाल म जाबे बेटा ,गरू चाल म आबे ' त गरू चाल म आए हौं।ओखर सास ह जोर से हँसथे अउ गरू चाल के मतलब ल समझाथे ।
दूसर दिन लेढ़वा के बाई ह पानी भरे ल जाथे अउ सब ल पनिहारिन मन ल बताके आ जथे हमर घरवाले ह अंतर्ज्ञानी हे सब बात जनजाथे।हमन रात के तीन ठन रोटी बनाय रहेन तेला जान गिस हे।गांव म बात फ़इलगे अमुख के दमांद ज्ञानी पण्डित हे।
एक गांव म पानी नई गीरत रहय।अकाल पड़ईया रहय, सब कहींन त लेढ़वा ल फेर बिचार करे बर लेगें ।लेढ़वा सोचिस अब तो जीव नई बाचय एक बार तो बचगे रहेव ।गॉव वाले मन ल कहिथे मोला दु दिन के समय देवव फेर बतावत हौ।उहि संझा के बेर लेढ़वा ह खारबाहिर गे रहय अउ चिंता म पड़े रहय कि काली का होही।
इस कहानी से हमें यह शिक्षा मिलती है कि सही गलत का भेद करने के लिए हर एक व्यक्ति का पढ़ा लिखा होना आवश्यक है,क्योकि पढ़ने लिखने से ही सोंचने समझने की क्षमता उत्पन्न होती है।


text:
छत्तीसगढ़ ल तीज-तिहार के गढ़ केहे जाथे ये बात कहा-सुनी वाला नोहे बल्कि आंखन देखी आए। आज कतको कलमकार मन एक ले सेक छत्तीसगढ़ के महिमा लिखत रिथे बिगर कोनो ठोस परमान के। सिरिफ सुने-सुनाये बात ल लिख के ओला किताब तको छपा देथे। रिस तब लागथे जब गांव के कोनो सियान ह असल मरम ल बताथे तव ओला परमानित करे बर केहे जाथे। केहे तो ए जाथे के असल ल परमान के जरूरत नइ परय फेर अब जरूरत परत हाबे काबर के हमर तीज तिहार अउ संस्कृति के बारे म अतेक अकन लंद-फंद चलागन सुरू होगे हाबे जेला देख के हमी ल भोरहा हो जाथे के हम कोन राज म आगे हाबन।गांव के होय या साहर के, पढ़हंता मन कोनो परब ल मनाये के आगू ओकर विधी-विधान ल जाने बर ऐती-ओती के किताब ल पढ़थे। जबकि ओला अपन घर के सियान ले पुछना चाही के फलाना तिहार ल काबर मनाये जाथे अउ कइसे मनाये के परंपरा हाबे। कोनो ह अपन घर के सियान ल नइ पुछके लंद-फंद किताब ल पढ़ के ओला अपन संस्कृति मान लेथे अउ अपन परवार म तको उही चलागन सुरू कर देथे। अब तो अइसे जानबा होथे के कोनोच तिहार ह आरूग नइ बाचे हावय। सबो म खधवन मिंझरगे। कतको के नावे मिटागे हावय, बांचे हे तेन ह समझ म नइ आवे के ए कोन राज के परब आए।पहिली तो बाहरी लोगन मन हमर संस्कृति ल नकार दीस अउ हमरे घर म रहीके हमी मनला अपन रंग म रंगे के उदीम करीस। फेर जब-जब ओमन ल हमर से कोनो फायदा होवइया रिथे तब अपनो मन हमर रंग म रंगे के देखावा करथे। देखावा तो आए, ओमन हमर संस्कृति अउ परब ले सिरिफ अपन रोजी-रोटी चलाथे। हमर धरम अउ विस्वास के आड़ म अपन दुकान चलाथे।ये बात सऊहत देखे बर मिलत हाबे रायपुर के गोल बजार म। छत्तीसगढ़ के तीज-तिहार ले जुरे सबो जिनिस ल आगू गवई-गांव के लोगन मन जाके बेचय ओकर मरम बतावे के का-का विधी ले येकर उपयोग करना हाबे। अब गांव-गवई के पसरा वाले मन के ठऊर म आन-आन मनके दुकान सजे हाबे। ओमन समाने भर ल जानथे अउ ओकर मरम पुछे म आन-तान बताथे। कतको मन तो अपने मुताबिक जिनिस ल तको धरा देथे अऊ हमरे सहिक कतकोन अड़हा मन बिसा घलो लेथन। बिसाये के बाद ओकरे सो पुछथन के येकर कइसे उपयोग करना हाबे। नइ जाने तभो ले कुछु भी आन-तान बताथे काबर के ओला तो अपन समान बेचना हाबे।दोस बजार के नोहे, हमरे म सरी दोस भरे हाबे। कोनो ल अपन संस्कृति के बारे म बता नइ सकन। हमर से कोनो पुछते तव हमू मन किताब खोजथन। जबकि हमला मालूम हावय के हमर संस्कृति ह अलिखित हाबे। अपन घर के सियान ले जानकारी लेना छोड़के पर के सुने-सुनाए ल बताना ह जादा गर पउला होवथाबे। हमला अपन संस्कृति अउ रीति-रिवाज ल जानना घातेच जरूरी हाबे तभे हमर अस्तित्व बाचही। एकर बर सबले आगू तो किताब ल पढ़के हूमन-धूपन के काम ल बंद करे बर परही। किताबे पढ़इया मनके सेती तो हमर तिहार-बार के नाम बिगड़े हाबे। हरेली, कमरछट, सकट, पोरा, तीजा, दसराहा, सुरहुति, गोबरधन पूजा, मातर, होरी जइसन हमर छत्तीसगढ़ के परमुख तिहार के नाम आरूग नइ बाचिस तव रीत-रिवाज के का गोठ करबोन।
24 Sep 2014
पढ़े-लिखे अड़हा ले बने गांव के गड़हा
Subscribe to: Post Comments (Atom)


text:
देखव ना छत्तीसगढ़ी भाखा संग का होवथाबे। अवसरवादी मन आयोग म तसमई खात हाबे। बछर भर हिन्दी सम्मेलन म ए राज ओ राज, ए देस ओ देस किंजरत हिन्दी कोति रमे रिथे अउ जब छत्तीसगढ़ राजभासा आयोग के सुरता आथे तव इहू कोति ढरक जथे। उहीं मन सम्मेलन के करता-धरता हो जथे। माने इहू कोति के कलेवा झिन चूके अउ उहू कोति के। बाकी जाय चुक्कूल म।
आयोग ले बने तो पं. रविशंकर शुक्ल विश्वविद्यालय रायपुर हा जबर बुता करे हाबे एम.ए. पाठ्यक्रम सुरू करके। देखते-देखत छत्तीसगढ़ी बिसे म एम.ए. पढ़ईया लइका मनके एक अलंग नाहकगे। जतके झिन मन पढ़के नाहके हाबे ओकर ले आगर लइका मन अबही छत्तीसगढ़ भाखा म एम.ए. के पढ़ई करत हाबे। ओमन ला का पढ़ाय जावथे, का पढ़ाय जाना चाही, अउ का सोज्झे एम.ए. कक्छा सुरू करई का बने होही ये सब बात ल अभी घिरिया देथन अउ एक सूर म सबो छत्तीसगढ़िया मन विश्वविद्यालय अउ कुलपति जी के बड़ई करथन। कम से कम ओमन छत्तीसगढ़ी म एम.ए. सुरू करके स्कूल शिक्षा विभाग ल ये बिसे गुनान करे खातिर मजबूर तो करिन। अब ये स्कूल शिक्षा विभाग के सोच-विचार लगाये के बात आए के जब ओकरे जेवनी बाजू माने विश्वविद्यालय ह कॉलेज म छत्तीसगढ़ी पढ़ई सुरू कर देहे तव स्कूल म काबर नइ हो सकही। जब अंग्रेजी, संस्कृत अउ हिन्दी म एक छत्तीसगढ़ी भाखा बोलइया लइका ह पढ़ई कर सकत हाबे तव छत्तीसगढ़ी ल लिखे अउ पढ़े म का जियान परही। लइका मन बर तो अऊ बने सरल हो जही।
गुने के बात आए के छत्तीसगढ़ राज जिहा दू करोड़ ले आगर छत्तीगसढ़ी के बोलइया हाबे तउन राज म छत्तीसगढ़ी म पढ़ई-लिखई नइ होवय। अउ तो अऊ स्कूल म एक ठिन किताब तको नइ हे छत्तीसगढ़ी के। नोहर-सोहर म एकका-दूक्का पाठ ल समोख के हमर मन मढ़हावत हाबे। सरकार ह छत्तीसगढ़ी ल परचार के भाखा, वोट मांगे के भाखा बना सकथे। फेर काम-काज के भाखा नइ बना सके। अऊ हमू कुछू केहे नइ सकन सरकार ल काबर के 'छत्तीसगढ़िया सबले बढ़िया' हमर माथा म लिखाय हाबे।


text:
रायपुर । ये दिन म पूरा प्रदेश चुनावी मोड़ म हे। लोगन मन म ये खुमारी उंखर मन कुछु तूफानी घलो करवात हे। एक अनोखा कारनामा एक शख्स ह करिस हे। जनाब ह अपन शादी के कार्ड उही रंग म रंग दिस हे, जेमा रंग म छत्तीसगढ़ जनता कांग्रेस रंगे हुए हे। यानी कि गुलाबी। बात ह इहीं मेर खत्म नइ होव. बंदे ह अपन जोगी भक्ती के नायाब मिसाल ये लिखके कायम कर दीस कि ए दारी जोगी के बारी ।
सोशल मीडिया म दिखत ये कार्ड ए दारी जोगी के बारी ये लाइन उही जगह म हे, जिहां अमूमन लोगन मन वैदिक मंत्र छपवाथे। ये अनोखा कार्ड ल छपवाइया बारे म पंडरिया के रहइया आनंद सिंह नाम के मनखे ह एक पोस्ट करिस हे। आनंद सिंह के पोस्ट म ये कार्ड सुनील जोशी नाम के शख्स के हे। कार्ड म फर्म के जगह म लिखे हे, सरपंच निंगापुर। ये रोचक कार्ड ल जनता कांग्रेस के नेता अउ मरवाही के विधायक अमित जोगी ह घलो अपन फेसबुक पेज म शेयर करिस हे।
अमित जोगी के पोस्ट म कार्ड के तस्वीर


text:
रायपुर । 1 जुलाई 2018 के 8 वर्ष पूरा कर चुके सिक्छाकर्मी मन के संविलियन के घोषना करे गेहे। जेकर प्रक्रिया घलो तेजी ले प्रारंभ हो गेहे। संविलियन के ये प्रक्रिया म 8 वर्ष ले कम के दायरा म आवइया सिक्छाकर्मी मन ल संविलियन के प्रक्रिया अव्यवहारिक प्रतीत होवत हे। कुछु सिक्छाकर्मी मन के जून म आदेश होय के पस्चात 1 अउ 2 जुलाई के जेमन ह जॉइनिंग करे हे उमन ल घलो संविलियन प्रक्रिया ले अलग कर दे गेहे। 1 दिन के चूक के चलत उमन ल बछर भर इंतजार करे बर पड़ही। जे ह बहुत ही अव्यवहारिक हे। बलरामपुर, सरगुजा, जगदलपुर, बस्तर, अंबिकापुर, रायगढ़, दुर्ग, बेमेतरा, बालोद अउ कोरबा जिला के अब्बड़ अकन सिक्छाकर्मी मन जेकर जॉइनिंग जुलाई माह म हे उमन ल 1 बछर इंतजार करना पड़ही। येकर ले मुख्यमंत्री के 8 बछर के सिक्छाकर्मी मन के संविलियन के घोसना के वादा पूरा होत प्रतीत नइ होत हे,काबर के अइसे सिक्छाकर्मी मन ल पूरा 1 बछर इंतजार करना पड़ही मतलब उमन ल 9 बछर म संविलियन प्राप्त होही, जेकर हमन विरोध करत हन। 2010 के अलावा शेष बचे लोगन मन ल केवल 6 महीना इंतज़ार करना हे, केवल 2010 वाले मन ल 1 साल इंतज़ार करना पड़त हे, अइसे भेदभाव अधिकारी मन करत हे। ये बेसय म रायपुर म जल्द ही एक बड़ बइठक के आयोजन करे जाही।
Home ताजा समाचार एक दिन के चूक के चलत इमन ल वर्षभर करना पड़ही इंतजार


text:
आवा राहर के विषय म जानब कि ‘राहर’ का होथे- आघू जमाना में पानी पलोय के उपाय नई रहत रहीस हे
क बखत नानपन म मेंहा मोर काकी के मइके कुथरौद गये रहेंव। उहां हाट घुमत-घुमत देखेंव कि दु ठन बइला ल लम्हा डोरी म फांद के किसनहा ह आघू रेंगाय अऊ पाछू रेंगाय। नानपन के जिग्यासा ह अड़बड़ रहिथे, मोरो जिग्यासा रहय नइ गिस अऊ येहा मोर ददा ल पुछ पारेंव ये काये गा। हमन बइल गाड़ा-बघ्घर म फआंद के आघु कोती रइगस देखे रहेव, फेर ये कइसे अलकरहा बइला ह आघु जाथे अऊ पाछु आथे। तब मोर ददा ह बतइस कि येला ‘राहर’ आय। आवा राहर के विषय म जानब कि ‘राहर’ का होथे- आघू जमाना में पानी पलोय के उपाय नई रहत रहीस हे, तभो ले किसनहा मन हा अपन कोलाबारी-बखरी अपन महिनत के पसीना ल ओगरा के साक-सब्जी अऊ आनी बानी के जिनिस उपजा लेवय। ओ समे म पानी के उपाय के रूप म कुंआ अऊ बवली खनय। कुंआ, बवली के पार म दु ठन सो-सोज लम्बा-लम्बा खंभा गड़ा जो खंभा म बड़ जबड़ डोरी बांधय। लम्हा डोरी के फोंक म जुड़ा के संग बइला जोड़ी या एक बइला फांदय अऊ दूसर फोंक म ‘मोट’। ‘मोट’ चमड़ा के बोरा कस सिलाय रहिथे जेला आघू बाल्टी बरोबर उपयोग करयं। ‘मोट’ के फोंक ला उही बडख़ा डोर म जोड़े रहिथे। बइला ल सिखोय रहिथे कि किसनहा के दपका (हांक) ल सुन के बइला जोड़ी (एकड़ा बइला) आघु अऊ पाछु आथे। जब बइला जोड़ी पाछु म रहिथे तब ‘मोर’ कुआं, बावली के भीतरी जाथे, अऊ जइसने-जइसने बइला जोड़ी आघु रेंइगथे तब मोर ले पानी उपर आथे। ये किसिम के जोखा ल कइबे ‘राहट’। ‘राहट’ बड़े फकार मुंघरहा, बेरउत्फांदे जावय। किसनहा मन के एकता, सम्मति अऊ भाईचारा के परतीक आवय ‘दउंरी’ दउंरी धान मिसे के एक ठन तरकीब आय। बिचारा (खलिहान) के बीचो-बीच एक खंभा गड़े रहय जेला ‘मेड़वार’ काहय। ‘मेड़वार’ धनबहार (अमलतास) लकड़ी के बने रहिथे। ‘मेड़वार’ किसनहा मन के ‘धनदेवता’ होथे। ‘मेड़वार’ म एक ठन डोरी लगे रहिथे, जेमा बइला फंदाथे। उही डोरी म बरोबर-बरोबर धुरिहा म कानी लगे रहिथे। ओ कानी अपन-अपन ‘बियारा’अऊ ‘फेर’ हिसाब ले दस-बारा के संख्या में होथे। उही कानी म बइला ल फांदय। ‘मेड़वार’ के ठीक बगल म पहिली बइला फंदाय तऊन ल ‘मेडि़हा’ काहय। ‘मेडि़हा’ ल रइंगे बर कम लागथे लेकिन समपूरन दऊंरी के संचालन के भार उही ‘मेडि़हा’ उपर रहिथे। ‘मेड़वार’ के आखिरी म जेन बइला फंदाथे तेला ‘पखरिया’ कइथे। ‘पखरिया’ ल गोल घुमे बर अड़बड़ लागथे फेर महिनत नई लागय। बइला मन ले खेदे बर जेन आदमी लगे रइथे तेला ‘दउंरहा’ अऊ सबो बइला ल ‘दउंरिहा’ कइथे। ‘छउंरी’ मं बइला मन ‘मेड़वार’ के चारों खुंट ‘पएर’ म गोल-गोल घुमथे। गोल-गोल घुमे से दउंरिहा के खुर ले पएर के धान मिसाई होवे। किसनहा मन घर एक, दु जोड़ी बइला रहाय।
तब गांव परोस के सब्बो-सुनता सलाह म दु-पांच झन किसनहा मन मिल के दउंरिहा बइला सकेले। अऊ जतका किसनहा मन सुनता-सलाह म चले ओला ‘सपरिहा’ कइथे। पहिली धान मिसे के परमुख तरकीब दउंरी, बेलन अऊ टट्टा गाड़ी रहाय। कालांतर म ये सब नंदा गेहे लेकिन आज भी इने-गिने जगह म ये पराचीन संस्किरिति के दरशन मिलथे। ‘दउंरी’ हमर संस्किरिती के पराचीनतम अऊ मित्रवत भाईचारा के सुघ्घर ‘परतीक’ आवय।
अर्जुन धनंजय सिन्हा
रायगढ़